كۆبوونەوەی هەیئەتێكی كۆمیتەی ح د ک لە ئاڵمان لەگەڵ وەزارەتی دەرەوەی ئەو وڵاتە – KDPmedia\nHomeئاڵمانكۆبوونەوەی هەیئەتێكی كۆمیتەی ح د ک لە ئاڵمان لەگەڵ وەزارەتی دەرەوەی ئەو وڵاتە\n24/10/2019 ئاڵمان, هەواڵ, کۆمیتەکان\nڕۆژی چوارشەممە ٢٣ ی ئۆكتۆبر هەیئەتێکی حیزبی دیموکراتی کوردستان پێکهاتوو لە بەڕێزان خالید حەسەن پوور ئەندامی ڕێبەری حیزب، سوڵتان گوڵاوی بەرپرسی كۆمیتەی ئاڵمان و فەرزانە رەشیدزادە بەرپرسی کومیتەی ئاڵمانی یەكیەتی ژنانی دیموکراتی کوردستان، لەگەڵ بەشی پەیوەندیدار بە كار و باری ئێران لە وەزارەتی دەرەوەی ئاڵمان بۆ ماوەی كاتژمێرێك كۆبوونەوە. لەو دانیشتنەدا هەیئەتی حیزب لە سەر بارودۆخی كورد بەگشتی و ڕۆژئاوای كوردستان و بەدرێژە قسەی كرد.\nهەیئەتی حیزب وێڕای سپاس لە دەوڵەت و خەڵکی ئالمان كە لەو بار دۆخە هەستیارە دا بەهەر شێوەیەك كە لەدەستیان هاتوو پشتگیری و یارمەتی كوردیان كردووە، سەرنجی وەزارەتی دەرەوەی ئاڵمانی ڕاكێشا بۆ سەر ئەو زەخت و فشارانەی كە لە پەیوەندی لەگەڵ هێرشی ئەرتەشی توركیا بۆ ڕۆژئاوای کوردستان و بەگشتی بۆ هەموو بەشەكانی كوردستان هاتووەتە پێش. هەر لەو پەیوەندیە دا هەیئەتی حیزب بە درێژە باسی بارودۆخی سیاسی و ئابووری ڕۆژهەڵاتی كوردستانی بۆ وەزارەتی دەرەوەی ئاڵمان كرد و لەو پەیوەندیە دا ئاماژەی بە گرتنی زیاتر لە سەد كەس لە چالاكوانانی سیاسی و مەدەنی كە لە پەیوەندی لەگەڵ خۆپێشاندانەكانی دژ بە هێرشی توركیە بۆ سەر ڕۆژئاوای كوردستان، لە لایەن هێزەکانی ڕژیمی ئیسلامییەوە گیراون.\nلە پەیوەندی لەگەڵ پاراستنی بەرجامدا هەیئەتی حیزب پێی لەسەر ئەوە داگرت كە ئێمە وەكوو كورد و حیزبی دیموكراتی كوردستان نیگەرانین کە لە پێشێلکارییەکانی مافی مڕۆڤ لە ئێران بكەوێتە ژێر سێبەری ئەو ڕێکەوتنەوە و لەو بارەوە داوای لە وەزارەتی دەرەوەی كرد كە پرسی مافی مڕۆڤ لە ئێران بە گشتی و لە كورستان بە تایبەتی لە بیر نەكەن.\nلە پەیوەندی لەگەڵ سیاسەتی زیادەخوازانەی كۆماری ئیسلامی لە ناوچەدا هەیئەتی حیزب ئاماژەی بە نفوز و دەستێوەردانەكانی كۆماری ئیسلامی لە ناو چە بە گشتی و ئێراق بەتایبەتی كرد و لەو پەیوەندیە دا تیشكی خستە سەر موشەكبارانی قەڵای دیموكرات وەك یەكێك لە دەرەنجامەكانی سیاسەتی دەستدرێژكارانەی كۆماری ئیسلامی. جێگای ئاماژەیە كە بەرپرسی یەكیەتی ژنان ئاماژەی بەوە كرد كە لەو هێرشەدا سكرتێری یەكیەتی ژنان شەهید بووە و چەندین ژنی دیكەی ئەو ڕێكخراوە برینداربوون و لەناو بریندارەكاندا تەنانەت مناڵیشی تێدا بووە.\nهەیئەتی وەزارەتی دەرەوەی ئاڵمان كە پێكهاتبوو لە بەڕێزان خانمی تۆیمێز و ئاغای زیگفرید وێرای سپاس لە هەیئەتی حیزب و پێ خۆشحاڵ بوونیان بەو دیدارە، ئەوانیش لەگەڵ هەیئەتی حیزب هاوڕا بوون و نیگەرانی خۆیان لەدەست تێوەردانەكانی ئێران لە ناوچە و بەتایبەت دەست تێوەردانەكانی كۆماری ئیسلامی و بەكار هێنانی موشەكی دوورهاوێژ بۆ لێدانی بنكەی ناوەندی حیزب لە باشووری كورستان دەڕبڕی و هاودەردی خۆشیان لەگەڵ هەیئەتی حیزب سەبارەت بە قوربانییەكانی موشەكبارانی قەڵای دیموكرات هێنا گۆڕێ. لە كۆتاییدا هەیئەتی حیزب داوای كرد كە كۆمەڵگای نێودەوڵەتی دەبێ سنورێك بۆ دەستدرێژی و هێرشی توركیا و ئێران بۆ وڵاتانی دەورووبەر و گەلی كورد دابنێن و پێش بە كارەساتی چاوەڕوان نەكراو و شەر و پێكدادان لە ناوچەكە بگرێ. جێگەی ئاماژەیە كە دەوڵەتی ئاڵمان هەم هێرشەكانی توركیا بۆ سەر خۆرئاوی کوردستانی بە توندی مەحکووم کرد و هەم پێشنیاری ڕێگا حەلێكی نێودەوڵەتی بۆ پرسی كورد لە ڕۆژئاوا كردووە.


ڕاپۆرتی مەیدانی لەسەر دواڕەوشی ژیان لە کوردستان\n13:06 - 14 جۆزەردان 2718\nکوردستان میدیا: دوایین بارودۆخی ژیان لە شارەکانی کوردستانی رۆژهەڵات لەوپەڕی خراپی و ئاڵۆزیدایە و هەنووکە لە کوردستاندا کەمتر کەسێک دەبینرێت کە لەهەمبەر دۆخی هەنووکەیی ڕازی بێت؛ لێرەدا سرنجتان بۆ بینینی ڕاپۆرتێک ڕادەکێشین کە هاووڵاتییەکی شاری مەهاباد سەبارەت بەم شارە بۆ ماڵپەڕی کوردستان میدیای ناردووە:\nراپۆرتێکی کورت لە سەر دۆخی ژیانی خەڵکی شاری مەهاباد\nئەم رۆژانە لە ناوخۆی وڵاتی ئێراندا زۆربەی وتووێژی رۆژانەی خەڵکی لە سەر دۆخی خراپی ئابوورییە. نموونەی ئەم وتووێژانە لە شوێنە گشتییەکانی وەک شەقامەکان، پارکەکان، مزگەوتەکان، ئیدارەکان و ..... یا لە نێوان موسافرانی نێو تاکسییەکان و ئوتوبووسەکانی نێو شار بە زۆری دەبینرێ. بێجگە لەم شوێنانە گلەیی و گازندەکان لە سەر قەیرانی ئابووری کە کێشەگەلێکی کۆمەڵایەتی زۆری بەدواوە بووە و تا رادەیەک کە تێکەڵی ژیانی ناو ماڵی خەڵک بووە و رێژەیەکی زۆر لە کات و مێشکی خەڵکی بە خۆیەوە گرتووە. شاری مەهابادیش وەکوو یەکێک لە شارە کورد نشینەکانی ئێران لە دۆخی بە دەر نییە و ئەم دیاردەیە لەم شارەدا بە نیسبەت شارەکانیتر زۆرتر دەردەکەوێ. مەهاباد کە هەیەتی لە نەبوونی دەرفەتی کار بۆ خەڵک و بەتایبەتی بۆ لاوەکان دەناڵێنێ. بێجگە لە کێشەی بێکاری و کەم بوونی دەرفەتی کار لە لایەکی ترەوە دیاردەی گرانی خەڵک ئازار دەدات لە درێژەی راپۆرتەکەدا بە چڕی لە سەر قەیرانی بێکاری و گرانی لەم شارەدا باس دەکەین.\nدۆخی بێکاری و لێکەوتەکانی لە شاری مەهاباد\nخەڵکی مەهاباد لە بواری دەرفەتی کار پشتیان بە کاری ئازاد لە ناو شار و دەوروبەری بەستووە و رێژەیەکی کەم لە دانیشتوانی ئەم شارە لە ئیدارە و ئۆرگانەکانی دەوڵەتدا کار دەکەن. بە شێوەیەکیتر نەفەراتێکی کەم پیشەی هەمیشەیی و رەسمییان هەیە. ئەم کەسانە ئەگەرچی کێشەی بێکارییان نییە بەڵام بە هۆی ئەو مووچە کەمەی کە وەری ئەگرن لەبەر گرانی بە سەختی ئەتوانن پێداویستییەکانی رۆژانەیانی پێ دابین بکەن، هەروەها هیچ پاشەکەوتێک بۆ گەڕان و سەفەری بۆ ئەم گرووپە نامێنێتەوە. ئەم کەسانە بە دەست گرانی ناو کۆمەڵگاوە دەناڵێنن.\nچینێکی‌تر لە خەڵک هەن کە پیشەیان ئازادە یانیش بێکارن. ئەم کەسانە لە ئێستادا لە دۆخێکی خراپتردا دەژین. لە نێوان ئەم چینەدا دەتوانین ئاماژە بە شۆفێرانی تاکسی و ئوتوبووس، دوکاندارەکان، دەسفرۆشەکان، کرێکاران و ..... بکەین کە هەر کام لە سنفەکان بەرەوڕووی کێشەی تایبەت بە خۆیانن. شۆفیرەکان بەو داهاتەی کە هەیانە لە باشترین حاڵەتدا دەتوانن پێداویستییەکانی بنەماڵەکانیانی پێ دابین بکەن. لە هێندێ حاڵەتدا تەنیا توانای دابین کردنی خەرجییەکانی ماشینی خۆیانیان هەیە و بڕێکی کەم لە داهاتیان بۆ خەرجی خۆیان و بنەماڵەکانیان دەمێنێتەوە کە زۆرجاران خودی کەسەکە لەم نێوانەدا دەفەوتێ و ئەو داهاتەی کە هەیەتی بە خۆی ناگات. دوکاندارەکان لە گرانی شتومەک و بە دوای ئەودا بە هۆی کەم کردنی رێژەی فرۆشەوە دەناڵێنن. بە هۆی چوونە سەری نرخی دۆلار لەم مانگانەی دواییدا و خوار و بان کردنی بازاڕی دراویش، نرخی شتومەکی ناو بازاڕی شار زۆر چووەتە سەرەوە و توانای کڕینی خەڵک لە چاو جاران کەمی کردووە و لە ئاکامدا دوکانداران لەم دۆخە زۆر زەرەریان کرد.\nچینێکی دیکە کە گوزەرانی ئەوانیش زۆر ناخۆشە کرێکاران و بەتایبەتی کرێکارانی خاوەن ژن و منداڵن. بە هۆی گرانی لە رادەبەدەری وەسائیلی بیناسازی لەو ساڵانەی دوایی و هەروەها بەرزبوونەوەی تێچووەکانی پەیوەندیدار بە شارەوانییەوە، بیناسازی لە شاردا زۆر کەمی کردووە و تەنانەت ئەتوانین بێژین کە بیناسازی راگیراوە. ئاکامی ئەم دۆخە بێکار بوونی کرێکارانی بیناسازییە، کرێکاران کە رێژەیەکی بەرچاوی دانیشتووانی شار پێک دێنن، هەموو رۆژێ زوو لە خەو هەڵدەستن و لە گۆڕەپانێکی تایبەت بە خۆیان کە لە ناو شاردایە چاوەڕوانی دابەزینی کەسێک دەکەن کە بۆ کاریان ببات. دۆخەکە تا رادەیەک خراپە کە جارجارە کاتێک کەسێک بە دوای کرێکارێ یان ژمارەیەک کرێکار دێت بۆ ئەو گۆڕەپانە، دەیان کرێکار بە هیوای پەیداکردنی کار هێرش دەکەنە سەر کەسەکە و هەرکامەیان هەوڵ دەدەن کە بەڵکوو کارێکیان دەست کەوێت. لە نێوان ئەم کرێکارانەدا نەفەراتێ هەن کە بۆ چەن حەوتوو بێکار ئەبن و هەر رۆژە بە بێ هیوا بە تەلیسی جلە کارەکەیانەوە دەگەڕێنەوە بۆ ماڵ. دۆخی کرێکارانی پیشەییش زۆر لە کرێکارانی بیناسازی باشتر نییە. لە چەند ساڵی رابردوودا کارخانە و کارگەگەلی زۆر کە ژمارەشیان زۆر نییە مایەپووچ بوون و داخراون کە ئاکامەکەی بووەتە هۆی بێکاری ژمارەیەکیتری خەڵکی شار.\nزۆرێک لە لاوان و بەتایبەتی لاوە خوێندکارەکانی شاریش بە دەردی بێکارییەوە دەناڵێنن. هەموو ساڵێ ژمارەیەکی بەرچاو لە خوێندکارانی ئەم شارە لە زانکۆکان دەرسەکەیان تەواو دەکەن و بە ژمارەی بێکارەکان زیاد دەبن کە ئەم دۆخە بووەتە هۆی ئەوەیکە روانینی خەڵک بۆ خوێندن خراپ بێ. بەم هۆیەوە دەبینین کە زۆرێک لە دایک و باوکەکان لە درێژەدانی خوێندنی منداڵەکانیان بە هۆی گرانی خوێندن و نەبوونی داهاتوویەکی گەش بۆیان پێشگیری لە خوێندنیان دەکەن. رێژەی وازهێنان لە خوێندن رووی لە زیادبوون کردووە، جیا لەوەیکە ئێستا ژمارەیەکی زۆر لە دەرچووانی زانکۆ بێکارن و لە ناو شەقامەکانی شاردا دەسووڕێنەوە.\nنموونەیەکی ناخۆش کە وەبیرم هاتەوە ئەمەیە کە دەگەڕێتەوە بۆ چەند مانگ لەمەو پێش، نەخۆشخانەی مەهاباد پێویستی بە ژمارەیەکی کەم هێزی کار بۆ پاک و خاوێنی بوو کە یەکێک لە پێشمەرجەکان هەبوونی بڕوانامەی دیپلۆم بوو. سەرەڕای ئەوەیکە نەخۆشخانەکە پێویستی بە ژمارەیەکی کەم هێزی کار هەبوو خەڵکێکی زۆر داوایان کردبوو کە لە ناویاندا چەند هاوڕێی خۆمی تێدا بوو کە بڕوانامەی لیسانس و فەوقەلیسانسیان هەبوو. ئەوان بۆ ئەوەی بتوانن شەرایەتی دامەرزاندنیان هەبێ خۆیان بە دیپلۆمە ناساندبوو و بڕوانامە ئاست بەرزەکانیان لە بەرپرسانی بەشی وەرگرتن شاردبوویەوە. بەو واتایە دۆخەکە بە چەشنێکە کە کەسێک بە بڕوانامەی لیسانس و فەوقەلیسانسی یاسا و ئاوەدان کردنەوەوە ئامادەن بۆکاری پاک و خاوێنی و شۆردنی ناو نەخۆشخانە کە بەهۆی بوونی خزم و خزمانێ تەنانەت لەو کارەش بێ بەش دەبن، کە بەڕاستی جێگەی داخە.\nبابەتێکی نەشیاوی دیکە کە لە ناو شاردا دەبینرێ دیاردەی گەڕان بە ناو زبڵدانەکانی شاردایە بۆ کەڵک وەرگرتنی دووبارە لەو پاشماوانەی کە فڕێ دراون؛ ئەم رۆژانە حالەتی لەم چەشنە زۆر دەبینرێ کە کەسانی بە تەمەن و تەنانەت لاوەکان بۆ کۆکردنەوەی کەلوپەلی کۆن و بێکەڵک بە مەبەستی فرۆشتنن کە لە بواری تەندرووستیشەوە جێگەی نیگەرانییە. شوێنی کۆکردنەوەی زبڵەکانی شار کە دەکەوێتە قەراخی شار(سید آباد) ئەم رۆژانە پڕ بووە لە کەسانی موحتاج و بێکار کە بۆ دۆزینەوەی تیکە ئەشیایەکی کۆنە بۆ فرۆشتن دەگەڕێن.\nلەم رۆژانەدا لە ناو شاردا پیشەگەلێکی وەک دەسفرۆشی ماددە سڕکەرەکان، سیگار، حەبە رێگەپێنەدراوەکان و شتومەکی ناتەندرووست زۆر خێرا رووی لە زیادبوونە. دیاردەی منداڵانی کار سەری هەڵداوە کە بەڕاستی جێگەی داخە. لە نێو کۆڵانەکانی شار و شوێنە گشتییەکان منداڵانی کار دەبینین کە بە تەمەنێکی کەمەوە خەریکی فرۆشتنی بنێشت، دەسماڵ کاغەزی، گوڵ و ...هتد یان بۆ خاوێن کردنەوەی شووشەی ماشینەکان لە شۆفیرەکان دەپاڕێنەوە.\nسواڵ کردنیش بابەتێکی ترە کە بەڕاستی لەم رۆژانەدا و بەتایبەتی لە نێو ژناندا بە خێرایی رووی لە زیادبوون کردووە. کەسانێک دەبینم کە لە رابردوودا لە چینی مامناوەندی کۆمەڵگا بوون بەڵام ئێستا بە هۆی نەدارییەوە روویان کردووەتە سواڵ کردن. ئەوەی جێگەی داخە زۆربوونی ئەم دیاردەیە لە ناو ژناندایە کە جاروباریش بەرەوڕووی بێڕێزی دەبنەوە.\nهاوتەریب لەگەڵ زیادبوونی سواڵکەری لە ناو ژنان دیاردەی دزیکردنیش لە ناو پیاواندا زیادی کردووە. لە چەند مانگی رابردوودا بۆ خۆم شاهید بووم و بیستووشمە کە چەند جاران لە گەڕەکی خۆمان حاڵەتی دزی کردن هەبووە کە بە دڵنیاییەوە لە گەڕەکەکانی تریش و بە تەواوەتی لەناو شاردا دزی رووی لە زیادبوون کردووە.\nبێجگە لەم هەموو بێکاری و کەم داهاتییە کە لە کۆمەڵگای ئێران و شاری مەهاباددا هەیە، گران بوونی نرخی شتومەک بە تایبەت پێداویستییەکانی رۆژانە، زۆرتر لە جاران خەڵک ئازار دەدات. لەم رۆژانەی دواییدا نرخی دۆلار بە شێوەیەکی بەرچاو بەرز بووەتەوە و هەروەها نرخەکەی لە هەڵکشان و داکشاندایە، لە راستیدا دۆلار لە گیرفانی خەڵکدا نییە بەڵام بە تەواوەتی کاریگەری لە سەر ژیانی خەڵک داناوە . هەڵکشان و داکشانەکان و گرانی بە شێوەی راستەوخۆ کاریگەری لە سەر گران بوونی شتوومەکی ناوخۆیی و دەرەوە داناوە بەچەشنێک کە کاتێک لەگەڵ بازرگانەکان و بەرهەمهێنەرانی ناوخۆدا باس دەکەی، ئەوان گرانییەکە بۆ ناجێگیربوون و گرانی نرخی دۆلار دەگەڕێننەوە. لەم نێوەدا ئەوە خەڵکن کە زەرەر دەکەن و توانای کڕینیان دێتە خوارەوە.\nلە ئێستادا چینی مامناوەند و هەژاری شار کە زۆرتر لە ٨٠%ی دانیشتووانی شار پێک دێنن تا ئەو جێگەی کە پێیان بکرێ لە کڕینی شتومەک خۆیان دەبوێرن مەگەر لە حاڵەتی پێویستدا نەبێت. تا ئەو جێگەیەی کە من دەیبینم خەڵکی پێیان باشترە پێڵاوە کۆنەکانیان پینە بکەنەوە تا ئەوەی پێڵاوی نوێ بکڕن. خەڵکی زۆرتر پێیان وایە لە کۆنەفرۆشییەکان شت بکڕن و لە جێی ئەشیایی نوێ کەڵکیان لێ وەرگرن.\nلەم رۆژانا نرخی کەلوپەلەکان لە مەهاباددا گران و ژمارەی ئەو کەسانەی شتومەک دەکڕن کەمە؛ خەڵک پرسیاری نرخەکان دەکەن و سەریان سووڕ دەمێنێ! ئەو پیداویستییەی کە پێشتر بە نرخێکی هەرزانتر دەیانکڕی ئێستە ئەوەندە نرخەکەی چووەتە سەرێ کە خەڵک تووشی شۆک دەکات بەچەشنێک کە فرۆشیاران ناوێرن باسی نرخی کەلوپەلەکانی خۆشیان بکەن. ئەوەیکە ڕوونە کەس هیوادار بە باشتر بوونی دۆخی ژیان نییە و بەپێچەوانەوە هەمووان چاوەڕێی هەلومەرجی دژوارتر و سەختترن.\nئەوەیکە باس کرا ڕاپۆرتێکی کورت بوو لە دۆخی ژیانی خەڵکی مەهاباد لە سەرەتای ساڵی 97 و لەوانەیە خاڵی دیکەش هەبێت کە ئامادەکاری ئەم ڕاپۆرتە ئاگای لێیان نەبێ.\nوەرگێڕان: ئارمان حسەینی


هه‌ڵبژاردمه‌كانی ئه‌مه‌ریكا... دووا دیبەیتی نێوان ترامپ و بایدن بەڕێوەدەچێت\nوه‌زاره‌تی خوێندنی باڵا 30 زه‌مالەی خوێندنی ماسته‌ر و دكتۆرا له وڵاتی هه‌نگاریا راده‌گه‌یه‌نێت\nپرسەنامەیەک لە مەکتەبی سیاسی پارتی دیموکراتی کوردستانەوە\nسه‌رۆكى هه‌رێمى كوردستان سه‌ره‌خۆشى له خانه‌واده‌ى ميرزا ڕه‌فيق ده‌كات\n2020-10-22 [02:21 AM]\nسەرۆک ترامپی کۆماری و بەرهەڵستە دیموکراتەکەی، جێگری سەرۆکی پێشو جۆو بایدن، شەوی پێنجشەممە دووا دیبەیتی خۆیان بەر لە هەڵبژاردنەکانی سەرۆکایەتی 3ی مانگی 11 ئەنجام دەدەن.\nهەردوو کاندیدی کە لە حەفتاکانی تەمەنیاندان لە یەکەم دیبەیتی زیاتر لە 90 خولەکی نێوانیان کەلە کۆتایی مانگی 9 بەڕێوەچوو بە بەردەوامی قسەیان بە یەکتر دەبڕی، ترامپ زیاتر و پاشان بایدنیش تا ئەو ئەندازەیەی کە ژمارەیەک لە سیاسەتمەدارانی ئەمەریکا بە خراپترین دیبەیتی سەرۆکایەتی ئەمەریکا وەسفیان کرد.\nبەڵام ئەمجارە، کۆمسیۆنی سەربەخۆی دیبەیتەکانی سەرۆکایەتی بڕیاری داوە کاتێک هەرکام لە کاندیدەکان لە دوو خولەکەکەی کە بۆی دیاری دەکرێت بۆ وەڵامدانەوەی پرسیارەکان قسەدەکات مایکرۆفۆنی ئەوەی تریان دادەخرێت. لەم دیبەیتەدا شەش پرسیاری سەرەکی لەسەر کێشە هەنوکەییەکان لەلایەن بەڕێوەبەری دیبەیتەکە کریستن وێڵکەری کەناڵی تەلەفیزیۆنی NBC یەوە هەڵدەبژێردرێت.\nکۆمسیۆنەکە ڕایگەیاندووە ئەگەر ترامپ و بایدن کەسیان لە کاتی ئەو دوو خولەکەدا قسەکانیان بە یەکتر نەبڕن ، ڕەنگە ئەو ئەمەریکاییانەی کە هێشتا بڕیاریان نەداوە دەنگ بە کێ دەدەن بتوانن لەم دیبەیتەدا بەرچاو ڕوونییەکیان بۆ بکرێت لەسەر بۆچوونی هەردوو کاندید بۆ شێوازی بەڕێوەبەردنی وڵات.\nپاشان مایکرۆفۆنی هەردووکیان دەکرێتەوە بۆ مشتومڕی کراوە لەسەر بابەتەکە.\nلەوەتای یەکەم دیبەیتەوە هەتا ئەمشەو کە کۆتا دیبەیت لە زانکۆی بێڵمۆنتی شاری ناشڤێڵی ویلایەتی تێنسی بەڕێوەدەچێت گۆڕانکارییەکی زۆر ڕوویداوە. بڕیاربوو لە هەفتەی ڕابوردوو دیبەیتی دووەم ئەنجام بدرایە بەڵام بەهۆی ئەوەی سەرۆک تراپ توشی ڤایرۆسی کۆرۆنا بوو و سێ شەو لە نەخۆشخانە مایەوە دیبەیتەکە هەڵوەشێندرایەوە.\nئەمەش وای کرد کە کۆمسیۆنەکە ڕایگەیاند هەردوو کاندید دەتوانن بە ڕێگای ئۆنلاین دیبەیت ئەنجام بدەن، بەڵام ترامپ ئامادە نەبوو بەو شێوەیە دیبەیت بکات و پوچوڵکرایەوە.\nلە هەموو گرنگتر ئەوەیە ملیۆنان ئەمەریکایی بڕیاری خۆیان لەسەر هەڵبژاردن داوە، زیاتر لە 43 ملیۆن کەس لە ئێستاوە دەنگی پێشوەختیان داوە. زۆربەیان دەڵێن لە ترسی پەتای کۆرۆنا نەیانویستووە دەنگدانیان دووا بخەن بۆ ڕۆژی دەنگدانەکە کە چاوەڕان دەکرێت بنکەکانی دەنگدان قەرەباڵغ بن.\nشێوازی دیبیتەکە هەر تەوەرەی 15 خولەکی بۆ تەرخان دەکرێت کە تیایدا هەر یەک لە کاندیدەکان دوو خولەکیان پێ دەدریت بۆچوونەکانی خۆیانی لەسەر بڵێن و پاشان مشتومڕەکە لەسەر تەوەرەکە کراوە دەبێت.\nپرسیار لەسەر چۆنیەتی بەرەنگاربوونەوەی کۆڤد-19، خێزانەکانی ئەمەریکا، بابەتی نژادی لە ئەمەریکا، گۆڕانکاری کەشو هەوا، ئاسایشی نیشتمانی و ڕێبەرایەتی کردن لە هەردوو بەربژێری سەرۆکایەتی ترامپ و بایدن دەکرێت.\nئەم هەواڵە 253جار خوێندراوەتەوە


عێراق و تورکیا رێککەوتنێکی نوێیان واژۆکرد\n4332 جار خوێندراوەتەوە\nوەزارەتی بازرگانی عێراق و تورکیا رێککەوتنێکی نوێیان لە بارەی پێکهێنانی چەند لیژنەیەکی هاوبەش واژۆکرد بە ئامانجی چارەسەرکردنی ناکۆکییەکانی نێوان دوو وڵات و دۆزینەوەی روانگەیەکی هاوبەش بەمەبەستی پەرەپێدانی پەیوەندییە ئابورییەکان.\nئەمڕۆ پێنجشەممە، وەزارەتی بازرگانی عێراق راگەیەنراوێکی بڵاوکردوە و تیایدا هاتووە، عەلا جبوری وەزیری بازرگانی عێراق و محەمەد موش وەزیری بازرگانی تورکیا لە بەغدا کۆبوونەوە.\nبەگوێرەی راگەیەنراوەکە، عەلا جبوری ئامادەیی عێراقی دەربڕیوە لەبارەی پەرەپێدانی پەیوەندییە ئابورییەکانی لەگەڵ تورکیا و زیادکردنی قەبارەی ئاڵوگۆڕی بازرگانی نێوان ئەو دوو وڵاتە بە ئامانجی گەیشتنی کاڵا و پێداویستی بۆ شارە گەورەکان.\nراگەیەنراوەکە ئەوەشى خستووەتەڕوو، عێراق پێداگری دەکات لەوەی کاڵا و پێداویستییەکان لە رێگەی دەروازە سنورییە نێودەوڵەتییەکانەوە هاوردەی ناو وڵات بکرێن بە ئامانجی گرتنە بەری رێکارە یاساییەکان و رێگری کردن لە هاوردەکردنی کاڵای قەدەغەکراو و قاچاخچێتی.\nلەبارەی کەرتی تایبەت و کۆمپانیاکانەوە، وەزیری بازرگانی عێراق داوای لە وەزیری بازرگانی تورکیا کردووە کۆمپانیا تورکییەکان لەدامەزراندنی پرۆژەکانی یەکەی نیشتەجێبوون و بونیادنانی ژێرخانی ئابوری عێراق رۆڵی گرنگ بگێڕن و ئاڵوگۆڕی ئەزموون و شارەزایی و پسپۆڕی لەگەڵ کۆمپانیا عێراقییەکان ئەنجام بدەن.\nبە ئامانجی پەرەپێدانی پەیوەندییەکان و گەشەپێدانی پرۆژەکان، راگەیەنراوەکە ئاماژەی بەوەداوە، هەردوو وەزیری بازرگانی عێراق و تورکیا رێککەوتنێکیان واژۆکردووە لەبارەی دروستکردنی چەند لیژنەیەک بۆ چارەسەرکردنی کێشە ئابوری و بازرگانییەکانی نێوان دوو وڵات و هاوبەشی پێکردنیان لە پەرەپێدانی پەیوەندییە ئابوری و بازرگانییەکان و دانانی هێڵەگشتییەکان بۆ بەرەوپێشچوونی زیاتر.\nئەمە لەکاتێکدایە، لەماوەی رابردوودا چەندین جار حکومەتی تورکیا ئاشکرای کردووە عێراق لە پێشینەی ئەو وڵاتانەدایە کە هاوردەکارێکی گەورەی کاڵا و پێداویستی و خۆراکی بەرهەمهێنراوی تورکیا لە بوارەکانی کەلوپەل و پێداویستی ناوماڵ و سەوزەی تورکی بەپلەی یەکەم تەمامەتە و بەرهەمەکانی و خواردنە سەرەکییەکانی ژەمی بەیانیان و بەرهەمەکانی شیرەمەنی و خواردنە لە قوتونراوەکان.


كێشه‌كانى توركیا بێكۆتایین\nبۆچوون / بیروڕا :: 25/11/2017\nهه‌واڵه‌كان هه‌م له توركیاوه و هه‌م ده‌رباره‌ى توركیایش، خراپن. من هیواداربووم كه ره‌جه‌ب ته‌یب ئه‌ردۆغان به‌وجۆره به‌رده‌وام بوایه كه پێش ساڵانێك ناسیمان، به‌ڵام واده‌رنه‌چوو و لایه‌نه ئایینیه‌كه‌ى زاڵبوو به‌سه‌ر لایه‌نه سیاسیه‌كه‌یدا، ده‌ره‌نجامى ئه‌مه‌یش كێشه دواى كێشه سه‌رهه‌ڵده‌دات و كۆتاییان نایه‌ت. بۆ نموونه:\n- بنالى یڵدرم سه‌ره‌ك وه‌زیران ده‌ڵێت هیچ رێكخراوێكى سیاسى یان دامه‌زراوه‌یه‌ك، مافى (قۆرخكردنى ئه‌تاتورك)ى دامه‌زرێنه‌رى كۆمارى توركیاى نییه. یڵدرم له وته‌یه‌كیدا بۆ ئه‌ندامانى حزبه‌كه‌ى له په‌رله‌مان، وتى پارتى داد و گه‌شه‌پێدان-ى ده‌سه‌ڵاتدار و ئه‌ندامانى حزبه‌كه پێویستیان به ده‌رخستنى دڵسۆزییان بۆ ئه‌تاتورك نییه.\n- چیرۆكێكى سه‌یر. هه‌ندێك له‌وانه‌ى كه بۆ بازاڕكردن چوونه‌ته ته‌لارى بازرگانیى (زارا) له توركیا، چه‌ندین پارچه (سه‌ره‌مه‌قه‌ست) یان له گیرفانى كراس و پانتۆڵه (جینز)ه‌كاندا دۆزیه‌وه‌ته‌وه كه سكاڵایان تێدا نووسراوه له ده‌ست خراپیى مامه‌ڵه‌كردن له‌گه‌ڵیاندا. یه‌كێك له‌و پارچانه ده‌ڵێت "ئه‌و به‌یانییه هاتین بۆ كاركردن كه‌چى بینیمان كۆمپانیاكه نه‌ماوه. ده‌رگا و په‌نجه‌ره‌كان داخراون. سه‌رۆكى كار دیار نه‌ماوه. ئێمه‌یش هیچمان بۆ نه‌كرا جگه له ئه‌م هه‌ڵمه‌ته نه‌بێت، سكاڵاكانى خۆمانمان به‌م پارچه‌پارچانه خسته پۆشاكه‌كانى زارا-وه له ئه‌ستانبوڵ. نامانه‌وێت زیان به زارا بگه‌یه‌نین، به‌ڵكو داواى مافه‌كانى خۆمان ده‌كه‌ین....". په‌یام و نامه‌ى پشتگیریى داواكاریى كرێكاران تا ئێستا نزیكه‌ى 300 هه‌زار تورك واژۆیان له‌سه‌ر كردووه.\n- پێش ئه‌وه‌ى سه‌ره‌وه‌یش، توركیا و ویلایه‌ته‌یه‌كگرتووه‌كان كه‌وتنه رووبه‌ڕووبوونه‌وه‌یه‌كى دیپلۆماسى كه هێشتا به‌ته‌واویى كۆتایى نه‌هاتووه. هه‌ڵوێستى ئه‌مریكا دواى رووداوه‌كانى ئه‌م دواییه (ده‌ستگیركردنى هاووڵاتیانى ئه‌مریكا له توركیا) ئه‌وه‌بوو كه حكومه‌تى ویلایه‌ته یه‌كگرتووه‌كان هه‌ڵسانگاندن بۆ پابه‌ندبوونى توركیا به پاراستنى نێرده‌ى ئه‌مریكا و هاووڵاتیانى ئه‌مریكیه‌وه بكات. به‌مه‌یشه‌وه چوونى هاووڵاتیانى توركیاى بۆ ئه‌مریكا راگرت. توركیایش كاردانه‌وه‌ى خۆیى نواند و پێدانى ڤیزاى به ئه‌مریكیه‌كان هه‌ڵپه‌سارد. باڵیۆزخانه‌ى توركیایش له واشنتۆن دواى دوو مانگ له راگرتنى ڤیزا رایگه‌یاند، له ئاستێكى دیاریكراودا، رێگه به ئه‌مریكیه‌كان ده‌درێت بچنه توركیاوه، به‌ڵام رێگرتنه سه‌ره‌كییه‌كه هه‌ر ماوه و به‌رده‌وامه.\n- له ویلایه‌ته یه‌كگرتووه‌كان، تۆمارێكى ده‌نگى دۆزرایه‌وه كه پۆلیسى توركیا دایناوه و تێیدا ئێرانیه‌كان باس له رێگه‌كانى دووركه‌وتنه‌وه‌ى دابڕانى ئه‌مریكا ده‌كه‌ن له ئێران. تۆماره‌كه ئه‌وه‌ى ده‌رخست كه پیلانگێڕه‌كان ده‌یانه‌وێت پشتگیریى ره‌جه‌ب ته‌یب ئه‌ردۆغان سه‌رۆكى توركیا بۆ خۆیان راكێشن. ئه‌ویش وا وه‌ڵامیدایه‌وه كه تۆماره‌كه ساخته‌یه و ده‌گه‌ڕێته‌وه بۆ ساڵى 2013 و ده‌ستى ئه‌و خائینانه‌ى له‌پشته‌وه‌یه كه دزه‌یان كردووه‌ته ناو پۆلیس و دادوه‌ریى توركیاوه. هه‌ر شتێك له توركا و له هه‌رشوێنێكى جیهاندا رووبدات و بۆ ئه‌ردۆغان باش نه‌بێت، ئه‌وا فه‌تحوڵـڵا گویله‌ن-ى بانگخواز و لایه‌نگره‌كانیى پێ تۆمه‌تبار ده‌كرێت. توركیا تا ئێستایش داوا له ویلایه‌ته یه‌كگرتووه‌كان ده‌كات گویله‌ن-ى راده‌ست بكاته‌وه بۆ ئه‌وه‌ى دادگایى بكات، پێموانییه راده‌ستى بكات.\n- گه‌شتیاریى له‌گه‌وره‌ترین سه‌رچاوه‌كانى داهاته له توركیا. هه‌ندێك ژماره‌ى ساڵى 2014 م لایه ئه‌وه ده‌رده‌خه‌ن كه 37 ملیۆن گه‌شتیار سه‌ردانى توركیایان كردووه و 35 ملیار دۆلاریان بردووه‌ته وڵاته‌كه‌وه. گه‌شتیاره‌كان له هه‌موو لایه‌كى جیهانه‌وه بوون. ئێستا ده‌یخوێنمه‌وه كه ساڵ دواى ساڵ گه‌شتیارى وڵاتانى خۆرئاوا كه‌مده‌بنه‌وه، ئه‌مه‌یش له ساڵى 2016 و كوده‌تا شكستخواردووه‌كه‌ى دژى ئه‌ردۆغان-ه‌وه ده‌ستى پێكردووه.\nساڵى رابردوو ژماره‌ى گه‌شتیارانى خۆرئاوا، به‌تایبه‌ت ئه‌ڵمانیا و بریتانیا، دابه‌زیوه و ژماره‌ى گه‌شتیاران گه‌یشتووه‌ته 25 ملیۆن. جگه له‌مه ئه‌وه‌یش ده‌خوێنمه‌وه كه پیشه‌سازیى گه‌شتیاریى توركیا به‌ره‌و چاكبوونه‌وه ده‌چێت دواى كه‌مبوونه‌وه‌ى ژماره‌ى گه‌شتیاره‌كانى خۆرئاوا، ئه‌مه‌یش له‌به‌رئه‌وه‌ى گه‌شتیاران له خۆرهه‌ڵاتى ناوه‌ڕاسته‌وه زیادیان كردووه. ئه‌گه‌رچییش ژماره‌كانى 2017 هێشتا ته‌واونه‌بووه به‌ڵام چاودێران ده‌ڵێن ژماره‌ى گه‌شتیاران و پاره‌خه‌رجكردنیان له‌زیادبووندان.\n- ئایا خوێنه‌ر ئه‌وه ده‌زانێت كه توركیا له ساڵێكدا بایى دوو ملیار دۆلار مه‌ڕمه‌ڕ هه‌نارده ده‌كات؟ ئه‌مه باشه، به‌ڵام بابه‌تێكم خوێنده‌وه كه تێیدا ژماره‌یه‌ك ژینگه‌پارێز سكاڵایانه له كوژرانى دوو چالاكوانى وه‌ك خۆیان و لایه‌نه ره‌سمیه‌كانیش سستى ده‌نووێنن له دۆزینه‌وه‌ى تاوانباره‌كاندا.\nبێگومان ئه‌ردۆغان گوێ به‌و ژمارانه‌ى سه‌ره‌وه نادات چونكه ئه‌و سه‌ردانى كوه‌یتى كرد بۆ پێداچوونه‌وه‌ى قه‌یرانه‌كه‌ى كه‌نداو له‌گه‌ڵ شێخ سوباح لئه‌حمه‌د و قه‌ته‌ردا كه به‌ڵێنى پێدا پشتگیریى سه‌ربازییانه‌ى بكات. كێ هێرش ده‌كاته‌سه‌ر قه‌ته‌ر؟ له‌و چوارچێوه‌یه‌دا، توركیا یارمه‌تییه‌كى یه‌كێتى ئه‌وروپا له‌ده‌ست خۆى ده‌دات كه بڕه‌كه‌ى ملیارێك دۆلاره، ئه‌مه‌یش به‌هۆى ناكۆكیى توندى نێوانیانه‌وه. له‌وه‌یشده‌چێت داواكاریى توركیا بۆ به‌ئه‌ندامبوونى له یه‌كێتى ئه‌وروپا ره‌تكرابێته‌وه یان سڕ كرابێت. ره‌نگه مابێتین و ژیابین بۆ ئه‌وه‌ى ئه‌ردۆغان ببینین بگه‌ڕێته‌وه بۆ ئه‌و سه‌ره‌تایه‌ى كه ده‌رباره‌یمان ده‌زانى.


هەندێ لە سۆپەرمارکێتەکان ئاگاداریان داناوە کە هەر کەس ئەوەندە شت بکڕێ ناوى دەچێتە تیروپشکەوە ئایا ئەمە دروستە؟: ماڵپەڕی وەڵامەکان\nکار و بازرگانیهەندێ لە سۆپەرمارکێتەکان ئاگاداریان داناوە کە هەر کەس ئەوەندە شت بکڕێ ناوى دەچێتە تیروپشکەوە ئایا ئەمە دروستە؟\nهەندێ لە سۆپەرمارکێتەکان ئاگاداریان داناوە کە هەر کەس ئەوەندە شت بکڕێ ناوى دەچێتە تیروپشکەوە ئایا ئەمە دروستە؟\nئەم بابەتە ـ بارک اللە فیکم ـ پێویستی بە ڕوونکردنەوەی زیاترە:\nئەگەر کەسێ لەو دوکانە شت بکرێ بەبێ مەبەستی شت کڕین و لەبەر دیاریەکە ئەوا دروست نیە و ڕێپێدراو نیە .\nیاخود خاوەن دوکان نرخی شتەکانی بەرزکردەوە لەنرخی خۆی زیاتر و شتومەکی فرۆشت ئەمەش درووست نیە چونکە ئەو کات کڕیار یان شتێ بەدەست دێنێ یان دەیدۆڕێنێ و بەو شێوەیەش دەبێتە قومار لەڕاستیدا ــ\nبەڵام گەر کڕیار شتی کڕی و نرخەکەش بەرزنەکرایە و کارتەکەش بە دیاری بدرێ و هیچ نرخێکی لەسەر نەبێ ئەوا هیچی تیانیە و دروست و ڕێپێدراوە چونکە ئەوکات کڕیار یان یان شتێ دەباتەوە یاخود هیچ نادۆڕێنێ و لەزەرەردا نیە ئەگەر بەمەرجیشی بگرن کە بەبرێکی دیاریکراو لە شتومەک بکڕێ هیچی تیا نیە و دروستە .\nبۆیە دەڵێیم :\nئەگەر کەسێ شتی کڕی تەنها لەبەر دیاریەکە ئەوا دروست نیە و حەرامە لەبەر ئەوەی ئەبیستین لەهەنێک کەس کە سەتڵێ ماست دەکڕێ و پێویستیشی پێی نیە و دەڵێ بەڵکو دیاریەکەم بۆ دەرچێ ئەمە دروست نیە لەبەر ئەوەی ماڵەکەی بەفیڕۆ و لەدەست دەدا بەبێ هیچ سودێ و بۆیە بەم پێیە دەتوانین بڵێین :\nیەکەم: ئەگەر شتی کڕی تەنها لەبەر دیاریەکە ئەوا حەرامە و درووست نیە ـــ\nدووەم: ئەگەر نرخی شتومەکەکانیش لەکاتی بوونی دیاریەکە بەرزتر کرایەوە ئەوەش حەرامە و دروست نیە ـ\nسێیەم: ئەگەر شتێکی کڕی و پێویستی پێ بوو نرخەکەشی بەرز نەکرایەوە ئەوا درووستە و هیچی تیانیە چونکە ئەوکات یاخود دیارەکەی بۆدەردەچێ یان نا و ئەگەر بۆی دەرنەچوو ئەوا پارە زیاتری نەداوە و زەرەری نەکردوە و هیچی نەدۆڕاندوە و ئەگەریش بۆی دەرچوو ئەوا شتێکی دەستکەوتوەــ\nالشیخ محمد بن صالح العثیمین رحمه الله تعالى\nمن ئافرەتێکم کارى خەیاتى دەکەم ئایا دورینى جلوبەرگى تەسک و نیو قۆڵ بۆ ئافرەتان تاچەند دروستە؟ حوکمی کردنەوەی دوکانى سەرتاشین و بە کرێ دانى دوکان بۆ سەرتاشین چیە؟ حوكمى شەرع چیە لە سەر سەرمایەگوزارى لەگەڵ كۆمپانیاى بالینورى ئەمریكى؟ گەر کرێکارێک لەسەر کارەکەى توشى ڕووداێک هات ئایا پێویستە لەسەر خاوەن کارەکە قەرەبووی بکاتەوە ؟ حوكمی بەكارهێنانی كحول (Alchol) لە كاری پزیشكی و بۆن سازیدا چییە؟\nسەردان: ٣,٤١٥ بەش: کار و بازرگانی\nپرسیاری دواترئایا دروستە بەو جۆرە کڵاوانەوە سوجدە ببرێت كە نێوچاوان دادەپۆشێت؟وە بە دەستکێشەوە نوێژ دروستە؟پرسیاری پێشترگەر ئافرەت لەکاتى نوێژدا هەندێ شوێنى دەربکەوێت وەکو مل یان قژ و زوو خۆى داپۆشێت ئایا نوێژەکەى بەتاڵ نابێتەوە؟


جبللی: سەیید حەسەن نەسروڵڵا ڕێبەرێکی بوێرو زیرەکە و ھێمایەکە بۆ تەواوی جیھان - SAHAR KURDISH (Sorani)\nئاب 14, 2019 11:08 Asia/Tehran\nجێگری سەرۆکی ڕادیۆو تەلەفزیۆنی کۆماری ئیسلامیی ئێران بۆ بەشی دەرەوەی سنوور، شەوی چوارشەممە لە ئاھەنگی پەردەلادان لە کۆمەڵە بەڵگەفیلمی «چیرۆکی خۆڕاگری» لە تاراندا، ئاماژەی کردە ڕێبەرایەتیی تەگبیرمەندانەی سەیید حەسەن نەسروڵڵا سکرتێری گشتیی حیزبوڵڵای لوبنان لە شەڕی ٣٣ ڕۆژەداو وتی:سەیید حەسەن نەسروڵڵا ڕێبەرێکی بوێرو زیرەکە و ھێمایەکە بۆ تەواوی جیھان.\nبەپێی ڕاپۆرتی هەواڵدەریی ڕادیۆو تەلەفزیۆنی ئێران، «پەیمان جبللی» جێگری سەرۆکی ڕادیۆو تەلەفزیۆنی کۆماری ئیسلامیی ئێران بۆ بەشی دەرەوەی سنوور، بە دەربڕینی ئەمەی کە سێ مانگ بەرلە دەست پێ بوونی دەستدرێژکاریی ڕژێمی زایونی بۆ سەر لوبنان لە ساڵی ٢٠٠٦ دا ھاوپەیمانییەک لە نێوان مەسیحییەکانی لوبنان و حیزبوڵڵا پێکھات، وتیشی:ئەم ھاوپەیمانییە مێژووییە ڕۆڵێکی کارای لە سەرکەوتنی لوبنان لە شەڕی ٣٣ ڕۆژەدا ھەبوو.\nجبللی وێڕای ئاماژە کردن بە بوێرییەکانی جەماوەری لوبنان و ھێزەکانی خۆڕاگری لە شەڕی ٣٣ ڕۆژەدا وتیشی: ئیسرائیل ئاواتی داگیرکردنی چەند مەترێک لە خاکی لوبنانی لەو شەڕەدا بردە گۆڕ.\n«پەیمان جبللی» جێگری سەرۆکی ڕادیۆو تەلەفزیۆنی کۆماری ئیسلامیی ئێران بۆ بەشی دەرەوەی سنوور، لەم ئاھەنگەدا تیشکی خستە سەر کاریگەریی شۆڕشی ئیسلامیی ئێران لە سەر پێکھاتنی ڕاچەنینی ئیسلامی و بەرەی خۆڕاگریش و وتی: ئەگەر شۆڕشی ئیسلامی بە چڕگەی ڕاچەنینی ئیسلامی بزانین، شەڕی ٣٣ ڕۆژە چڕگەی ھێڵی سەرکەوتنی خۆڕاگری لە سەردەمی ئێستادایە.


کوڕەکەی خاشقچی داوای تەرمەکەی باوکی دەکات – ئیسلامی\nسه‌ره‌تا/ جیهانی ئیسلامی/کوڕەکەی خاشقچی داوای تەرمەکەی باوکی دەکات\n34 ده‌قه‌ی خوێندنه‌وه 1\nسەڵاح جەمال خاشقچی (کوڕی جەمال خاشقچی) لە چاوپێکەوتنێکیدا لەگەڵ کەناڵی سی ئێن ئێن ڕایگەیاند، دەیانەوێت تەرمی باوکیان وەرگرنەوە و لە گۆڕستانی بەقیع لە مەدینە بە خاکی بسپێرن.\nسەڵاح جەمال خاشقچی لە چاوپێکەوتنەکەدا وتوویەتی، “ئەوە حاڵەتێکی ئاسایی نییە، بە هیچ شێوەیەک ئەوە کوشتنێکی ئاسایی نییە. هەموو ئەوەی ئێستا دەمانەوێت ناشتنی تەرمەکەیەتی (تەرمی جەمال خاشقچی) لە گۆڕستانی بەقیع لە مەدینە، لەگەڵ ئەندامانی تری خێزانەکەیدا.”\nوتووشیەتی، “لەگەڵ دەسەلاتدارانی سعودییە لەوبارەیەوە قسەمکردووە و هیوادارم بەمزوانە (داواکەمان) جێبەجێ ببێت.”\nسەڵاح وتیشی، “هێشتاش باوەڕ بەوە ناکەم کە باوکم کوژراوە،” و ئاماژەی بەوەش کرد، ئەو تۆمەتانەش کە لەبارەی ئەندامبوونی باوکییەوە لە ئیخوان موسلیمین هەن ڕاست نیین.\nسەڵاح خاشقچی لە ٢٤ی تشرینی یەکەم چاوی بە شا سەلمان و محمد بن سەلمان شازادەی سعودییە کەوت، ڕۆژێک دواتریش سعودییەی جێهێشت و ڕووی لە ئەمریکا (واشنتن) کرد، ئەم چاوپێکەوتنەشی لەگەڵ سی ئێن ئێن یەکەمین لێدوان و دەرکەوتنیەتی لەوکاتەوە.\nجەمال خاشقچی کاتژمێر ١ی دوا نیوەڕۆی ڕۆژی ٢ی تشرینی یەکەمی ٢٠١٨ و دوای ئەوەی بەمەبەستی ئەنجامدانی کاری هاوسەرگیرییەکەی چووە کونسوڵخانەی سعودییە لە ئیستانبوڵ دیارنەما، لە سەرەتاشدا دەسەڵاتدارانی سعودییە نکۆڵییان لەوە دەکرد کە خاشقچی لە کونسوڵخانە مابێتەوە و ڕایانگەیاند کە کونسوڵخانەکەی جێهێشتووە، بەڵام ١٨ ڕۆژ دواتر و لە ٢٠ی تشرینی یەکەمی ٢٠١٨ سعودییە دانی بەوەدا نا کە خاشقچی لە کونسوڵخانەی سعودییە لە ئیستانبوڵ کوژراوە، دواتریش سیناریۆی جیاجیا لەبارەی کوشتنەکەیەوە گێڕدرایەوە بەوەی، هەندێک دەیانوت خاشقچی لەگەڵ کارمەندانی کونسوڵخانە بووە بە دەمەقاڵەی و دواتر کوژراوە، هەندێکیش دەیانوت خاشقچی دەنگی بەرزکردووەتەوە و کارمەندانی کونسوڵخانە دەستیان خستووەتە سەر دەمی و بەوهۆیەشەوە مردووە. سەرەڕای داننانی سعودییە بە کوشتنی خاشقچیدا بەڵام تا ئیستا تەرمەکەی نادیارە و شوێنی تەرمەکەی ئاشکرا نەکراوە.\nپیاوێکی لوبنانی ئاگری لە خۆی بەردا


كەشناسی ڕاپۆرتێكی لەسەر كەشوهەوای ئەم هەفتەیە بڵاوكردەوە – تۆڕی میدیایی خەڵک\n2019/09/07 - 8:45 PM\nكەشناسی عیراق پێشبینییەكانی بۆ دۆخی كەشوهەوای ئەم هەفتەیەی ناوچەكانی عیراق و هەرێمی كوردستان بڵاودەكاتەوە و ڕایدەگەیەنێت، پلەی گەرما دادەبەزێت.\nدەستەی گشتی كەشناسی و بوومەلەرزەزانی عیراق لە ڕاپۆرتێكدا ئاماژەی بەوەكردووە، سبەینێ یەك شەممە لە ناوچەكانی ناوەڕاست و باكوور (هەرێمی كوردستان) پلەكانی گەرما دادەبەزن، بەڵام لە ناوچەكانی باشوور وەك پلەی گەرما وەك خۆی دەمێنێتەوە.\nڕاشیگەیاندووە، لە ڕۆژانی دوو شەممە و سێ شەممە و چوار شەممە پلەكانی گەرما بە سەقامیگری دەمێننەوە.\nلە سلێمانی منداڵێك بەڕووداوی هاتووچۆ گیانی لەدەستدا


لێژنه‌ی ئه‌منی و به‌رگری له ئه‌نجوومه‌نی نوێنه‌رانی عێراق ئاشكرایكرد، "هه‌وڵێك بۆ هه‌ڵوه‌شاندنه‌وه‌ی فه‌رمانده‌ییه‌كانی ئۆپه‌راسیۆنه هاوبه‌شه‌كانی عێراق له‌ناو په‌رله‌مان له‌ئارادایه و بۆ ئه‌و مه‌به‌سته‌ش ده‌ست به هه‌ڵمه‌تێكی كۆكردنه‌وه‌ی واژووی په‌رله‌مانتاران كراوه، بۆئه‌وه‌ی فه‌رمانده‌یی فه‌یله‌قه‌كان پێكبهێندرێن و بكرێت به پڕۆژه یاسا، تاوه‌كو له ئه‌نجوومه‌نی نوێنه‌ران ده‌نگی له‌سه‌ر بدرێت".\nعه‌باس سروت، ئه‌ندامی لێژنه‌ی ئاسایش و به‌رگری له ئه‌نجوومه‌نی نوێنه‌ران به سایتی "مه‌علومه"ی راگه‌یاند، "پێكهێنانی فه‌رمانده‌ییه‌كانی ئۆپه‌راسیۆنه هاوبه‌شه‌كان بڕیارێكی ئه‌مه‌ریكی بوو، له‌كاتێكدا له سیسته‌مه جیهانییه‌كاندا وه‌زاره‌تی ناوخۆ كۆنترۆڵی ئاسایشی ناوخۆی به‌ده‌سته‌وه‌یه و فه‌رمانده‌یی فه‌یله‌قه‌كان كه سه‌ر به وه‌زاره‌تی به‌رگرین، له ده‌وروبه‌ری پارێزگاكان و سنووره‌كانی وڵات بڵاوده‌كرێنه‌وه".\nهه‌روه‌ها گوتی: "فه‌رمانده‌یه‌كانی ئۆپه‌راسیۆنه هاوبه‌شه‌كان بووه‌ته هۆی درووستبوونی پشێوی له دۆخی وڵات و پیاده‌كردن و فراوانكردنی ده‌سه‌ڵاتی هه‌ڕه‌مه‌كی و نه‌بوونی به‌رپرسیارێتی"، ئاماژه‌ی به‌وه‌شدا، "جووڵه‌یه‌ك بۆ هه‌ڵوه‌شاندنه‌وه‌ی ئه‌و فه‌رمانده‌ییانه و هه‌نگاونان به‌ره‌و سیسته‌می فه‌یله‌قه‌كان له‌ناو په‌رله‌مانتاران له‌ئارادایه، بۆ ئه‌و مه‌به‌سته‌ش ده‌ستیان به هه‌ڵمه‌تێكی كۆكردنه‌وه‌ی واژوو كردووه".\nئه‌و په‌رله‌مانتاره دووپاتیكرده‌وه، "لێژنه‌ی ئاسایش و به‌رگری له ئه‌نجوومه‌نی نوێنه‌ران له كۆبوونه‌وه‌كانیدا كار له‌سه‌ر داڕشتنی پڕۆژه یاسایێك ده‌كات، بۆ هه‌ڵوه‌شاندنه‌وه‌ی فه‌رمانده‌یی ئۆپه‌راسیۆنه هاوبه‌شه‌كان و دامه‌زراندنی فه‌یله‌قه‌كان، داواش له حكوومه‌ت ده‌كه‌ین، ناوی كاندیده‌كانی بۆ پۆسته‌كانی فه‌رمانده‌یی پۆلیس و فه‌یله‌قه‌كانی پارێزگاكان بنێرێته په‌رله‌مان".\n04 وێنه‌ی ئه‌و داعشه‌ی فه‌توای ته‌قاندنه‌وه‌ی مزگه‌وتی نه‌بی یونسی دابوو بڵاوكرایه‌وه\n05 کەسێک لە زاخۆ کوژرا\n06 خامنه‌یی به چه‌كه‌وه ده‌ركه‌وت


په‌رله‌مانتارێك دابه‌زاندنی نرخی به‌نزین ئاشكرا ده‌كات\nعه‌لی حه‌مه‌ساڵح ، ئه‌ندامی په‌رله‌مانی كوردستان رایگه‌یاند، له‌ڕێگه‌ی پاڵاوتنی ناوخۆوه سێ ملیۆن لیتر به‌نزینی دیكه به‌رهه‌مده‌هێندرێت و كۆی گشتی به‌رهه‌می ناوخۆ ده‌گاته چوار ملیۆن لیتر له‌رۆژێكدا، بڕیاریشه به 800-850 دینار بۆ هه‌ر لیترێك به‌نزین بدرێته شۆفێران.\nعه‌لی حه‌مه‌ساڵح هێما بۆ ئه‌وه ده‌كات "هه‌ر هه‌نگاوێك بۆ هه‌رزانكردنی نرخی به‌نزین بێت، به‌كارێكی دروستی ده‌زانین و چه‌ندینجاریش پێشنیازمان كردوه بۆ دابه‌زاندنی نرخه‌كه‌ی و جه‌ختیشمانكردوه‌ته‌وه، چاره‌سه‌ر پاڵاوتنی به‌نزینه له ناوخۆ نه‌ك هاورده‌كردنی له ده‌ره‌وه‌ی وڵات، ئه‌گه‌ر گومرگیش له‌سه‌ر هاورده‌كردنی به‌نزین لاببرێت ناتوانرێت ناتوانرێت نرخه‌كه‌ی كه‌مبكرێته‌وه، چونكه نرخه‌كه‌ی له‌ئێستادا له‌بۆرسه‌ی جیهانی بۆ هه‌ر ته‌نێك به‌نزین 1400 (هه‌زار و چوارسه‌د) دۆلاره".\nوتیشی، "به‌بێ هیچ ته‌رخانكراوێك ده‌توانرێت هه‌نگاوێكی باش نرخی به‌نزین كه‌مبكرێته‌وه، له‌ئێستاشدا نیه‌تێك هه‌یه پاڵاوتنی ناوخۆ زیاد بكرێت، رۆژانه 1.000.000 (ملیۆنێك) لیتر به‌رهه‌می كۆمپانیای كار هه‌یه، خواستی به‌نزینی نۆرماڵ 5.000.000 (پێنج ملیۆنێك) لیتره له رۆژێكدا، ئێستا به‌نیازن به‌پاڵاوتنی بڕێك له مادده‌ی كۆندێنسه كه پێكهاته‌كه‌ی غازه و له‌قادر كه‌ره‌م به‌رهه‌مدێت و 1.000.000 (ملیۆنێك) لیتر به‌نزینی دیكه زیاد بكرێت".\nئه‌وه‌شی رونكرده‌وه، "له‌چه‌ند رۆژی داهاتوداو بەدیاریكراویش شه‌ش بۆ حه‌وت رۆژی دیكه چاره‌سه‌ری دیكه‌ی به‌نزین دێته به‌رهه‌م، ئه‌ویش به‌رهه‌مهێنانی به‌نزینه له پاڵاوگه‌ی لاناز، پێشنیازمان كردوه ئه‌م نرخه به‌نرخی بازرگانی نه‌فرۆشرێت، به‌مه‌ش ده‌توانترێت تاراده‌یه‌كی باش نرخی به‌نزین دابه‌زێندرێت، چونكه پاڵاوگه‌ی لاناز ده‌توانێت رۆژانه 2.000.000 (دو ملیۆن) لیتر به‌نزین به‌رهه‌مبهێنێت، كۆی گشتی به‌رهه‌مهێنان ده‌گاته 5.000.000 (پێنج ملیۆن) لیتر، به‌مه‌ش به‌شێوه‌یه‌كی ئێجگار به‌رچاو نرخی به‌نزین داده‌به‌زێت، به‌مه‌رجێك ئه‌و به‌نزینخانه‌ی ئه‌م جۆره به‌نزینه ده‌فرۆشن، به‌نزینی بازرگانی نه‌فرۆشن بۆئه‌وه‌ی یاری به كوالێتیه‌كه‌ی نه‌كرێت".\nمحه‌مه‌د حاجی مه‌حمود: بۆ دەبێت هەموو شتێک خەڵک باجەکەی بدات؟


لە پێناو هیوای کۆمەڵایەتیدا | فراتاب\nتاریخ انتشار: 28 فروردین 1400 - 11:31\nڕۆرتی بیرمان دەخاتەوە کە بۆ هەڵسەنگاندنی ڕێژەی هیوای کۆمەڵایەتی لە هەر شوێنێکدا دەبی بڕوانینە ئەوەی کە هەر کۆمەڵگەیەک چ چیرۆک یان سێناریۆیەکی بۆ داهاتووی خۆی نووسیوە.\nفه‌راتاب: مێژووی ئێمە پڕه لە دەیان ترۆمای گشتی و نەتەوەیی کە مان و نەمانمان گرێدروای بابەتێکی دەرەکی بووە و زیندوو بوونمان بە هەڵکەوت بەخشراوە پێمان و هەر جارەو ئەم گرفت و کێشانە، کە سیمای ترۆمای بەخۆوە گرتووە، کۆمەڵگەی خستۆتە ناو کەوانی قەیرانێکی درێژ خایەن یان کورت ماوە. حافزە یان ذاکیرەی ئیمە هێشتا ئەو وێنانەی تێدایە کە لە گۆڕە بەکۆمەڵەکانەوە دەگوازرێتەوە بۆ کارەساتی حەلەبجە، بۆ داخرانی شەقام و سنوورەکان و کەوتنە خوارەوەی کۆڵبەران و رەق بوونەوەیان لە سەرمادا و گشت ئەو خێزانانەی کە دەرۆنە کورەخانەکانەوە و ... . بۆ ئێمە‌ی کورد واتای ژیان لە نێوان قەیرانە کوشندەکاندا زۆر جار دەشاردرێتەوە. ئێمە وێنەکانی هێرشی داعش و کوشتاری ئێزیدییەکان و سەربڕینی پێشمەرگەکان دەبینین و هەروەها لە ناو هەواڵێ رۆژانە و هەفتانەی رێژەی کوشتنە نامووسیەکان و خۆکوژیی ژنان و ژیانی ناو کەمپ و هەڵاتن و ئاوارەییدا، کێشەکان بۆڵد دەکرێت.\nلە ناو ئەم هەموو تاوشت هێنان و تەحەمولی ژان و دەردەدا، ئێمە گەلێکین بەوپەڕی هیواوە ژیاوین و درێژەمان پێداوە. بەردەوام بە ترۆمای گشتی و تاکی، و بە قەیرانی یەک لە دوای یەک ژیاوین و ماوینەتەوە و روومان کردۆتە داهاتوو و بەردەوام خەونمان بۆ دوارۆژ دیوە و ئەم خولیایانە زۆربەیان خولیای گشتی و نەتەوەیی بوون. چەمکی هیوای کۆمەڵایەتی، رەنگە یەکەم جار لە لایەن ڕۆرتی‌یەوە هاتبێتە ناو بازنەی وشە کۆمەڵایەتییەکانەوە. هەرچەند هیوا و وزەی ژیان و گەشبینی بەرامبەر داهاتوو هەر لەسەرەتاوە و لەگەڵ یەکەمین بوونەوەردا هەبووە. ئەو کاتەی لە ئەشکەوتەکەی خۆی وەدەر کەوتووە و بە شوێن خۆراک و دۆزینەوەی بژێوی ژیان رۆیشتووە بە هیوای دریژەپێدانی ژیان و مانەوە بووە. هەر بەو جۆرەی کە شۆپینهاوێر بەو گشتە رەشبینییەوە کە بەرامبەر بە مرۆڤ هەیبووە، دەلێت: هەر مۆمێک کە لە مێژوودا هەڵکراوە لە خۆگریی هیوا بووە. لە هەمان کاتیشدا گەلێک مۆم کوژاونەتەوە و بۆ ماوەیەک تاریکی شوێنەکانی داگیر کردووە. ژیان لە نێوان رووناکی یان ڕەشاییدا، لە نێوان هیوا یان بێ هیوایی کۆمەڵایەتییدا لە سەردەم و کۆمەڵگەیەکەوە بۆ ئەویدی جیاواز بووە. رێژەی هیوای کۆمەڵایەتی بەستراوە بە زۆر فاکتەرەوە. بۆ وێنە ڕادەی سامان یان هەژاری، ژێرخانی فەرهەنگی، رێژەی گەشەی فێرکاری، کەمبوونی هەڵاوردنی رەگەزیی، کەمبوونی قەڵشتی چینایەتی و گەلێک پێوەری دیکە.\nهیوای کۆمەڵایەتی ئەو هەوڵ و بەرنامە داڕشتن و هاوکاریی و دیالۆگەیە کە تاکەکانی کۆمەڵگە بۆ گەیشتن بە ئامانجێک هەیانە بەدەر لەو ئەنجامەی کە بەدواییدا دێت، واتە چ شکست بێت چ سەرکەوتن، ئەو هیوایە گرێدەری تاکەکانە پێکەوە و دەتوانێت لە قەیرانە جیاوازەکاندا تێپەڕیان بکات.\nزۆر جار تاک گەیشتۆتە ئەو شوێنە کە لە جیاتی دڵخۆش بوون و وزەدانان و پەیوەندی لە گەڵ پرۆژە زەبەلاحە کۆمەڵایەتییەکاندا، بیر لە چاکسازی و بەختەوەری تاکی بکاتەوە. چاکسازی نەک لە قەبارەی مێتۆدیکی ئارمانی و یۆتۆپیادا بەڵکوو لە قیاسی شێوە ژیانی مرۆڤی ئیستا و ئەو کۆمەڵگەیەی کە تێیدا دەژی. هیوای کۆمەڵایەتی هیوایەکی رەش و کوێر نییە کە بە ناچاریی بارودۆخی هەبوو قبووڵ بکات و تایبەت نییە بە مرۆڤی شکەست خواردوو، بەڵکوو هیوایەکی پراکتیکییە کە لەسەر ئەو باوەڕەیە کە دوارۆژ و سبەی رووناکە و دەکرێ دەستمان پێی بگات. لە گرنگترین بنەڕەتەکانی ئەم هیوایەش، خودی مرۆڤە، ئەو مرۆڤەی کە ئەکتیڤە و دەیهەوێت جیاوازی دروست بکات لە نێوان بارودۆخی هەبوو و ئەو دەرفەتانەی کە هەوڵی بۆ دەدات.\nگەلێک لە بیرمەندان هیوای کۆمەڵایەتی و هێمنایەتی و گەیشتن بە کەمینەی ئاسایشی گشتی ناخەنە ئەستۆی مێتافیزیک، بەڵکوو قورسایی سازکردنی داهاتووی شیاو رێک دەخەنە سەر شانی خودی مرۆڤ. بەرپرسیاری دەکەن کە بارودۆخی هەبوو بگۆڕێت و بتوانێت رێگە ورۆچنەیەک بدۆزێتەوە بەرەو دەربازبوون. ئەم هیوا کۆمەڵایەتییەش هیوایەکی گشتییە و دەبێتە پرۆژەیەکی کۆیی کە بە تەواوی ئەو کەل و پەل و چەمک و سامانە مسۆگەر دەبێت کە هەر ئێستا تاک لەبەر دەستییدایە و دەتوانێت لە هەموو تایبەتمەندیەکانی کەڵک وەربگرێت. بەرپرسایەتی لە خودی هاوڵاتییەوە دەگوازێتەوە بۆ هاوڵاتی دیکە و ئەو لەبەردەم پرسیار و ئەزموونێکی «ئەبولهول»ی دادەنێت و یان لەم بارودۆخە ڕزگاری دەکات یان دەیخاتە قووڵایی پەسیوبوون و ڕەشایی و سوڕانەوە لە ناو بازنەیەکی بێ کۆتاییدا.\nڕۆرتی بیرمان دەخاتەوە کە بۆ هەڵسەنگاندنی ڕێژەی هیوای کۆمەڵایەتی لە هەر شوێنێکدا دەبی بڕوانینە ئەوەی کە هەر کۆمەڵگەیەک چ چیرۆک یان سێناریۆیەکی بۆ داهاتووی خۆی نووسیوە. خودی ئەم چیرۆک یان سیناریۆیەش لە ناخی مێژووی هەر نەتەوەیەک و لە ناو ژیانی رۆژانەیدا دەردەکەوێت. کاتێک دەتوانین باس لە هیوای کۆمەڵایەتی بکەین کە ئەم چیرۆک و سێناریۆیە خۆش بێت. ئێمە بەردەوام لە ناو مەرگدا خەونمان بینییوە و لە ناو قەیرانەکاندا بیرمان لە داهاتوو کردۆتەوە، رەنگە زۆرجاریش مۆمەکەیان کوژاندبێتینەوە.\nنووسه‌ر: بەیان عەزیزی


هیچ حاڵەتێکی ڤایرۆسی سارس لە شاری سلێمانی نەبینراوە - Mehr News Agency\nAP ١٣٩٩ Azar ١ ١٧:٢٩\nNews Code 34884\nبەڕێوەبەرایەتی گشتی تەندروستی سلێمانی:\nهیچ حاڵەتێکی ڤایرۆسی سارس لە شاری سلێمانی نەبینراوە\nجێگرى به‌ڕێوه‌به‌رى ئه‌و فه‌رمانگه‌یه‌ش ڕایده‌گه‌یه‌نێت، "تائێستا بونى حاڵه‌تى سارس نه‌ك له‌سلێمانى له‌هیچ كوێیه‌كى دونیادا تۆمارنه‌كراوه‌و ئه‌وه‌شى بڵاوكراوه‌ته‌وه به‌بێ دڵنیایی بووه".\nبە پێی ڕاپۆرتی ئاژانسی هەواڵی مێهر, هێرش سه‌ید سه‌لیم جێگری به‌ڕێوه‌به‌ری گشتی ته‌ندروستی سلێمانی له‌لێدوانێكى ڕۆژنامه‌وانیدا ئه‌مڕۆ شه‌ممه ڕایگه‌یاند، "ئه‌وه‌ى وتراوه له‌سه‌ر (كۆڤید 1 ـ واته سارس) هیچ بنه‌مایه‌كى نییه، ڕاسته ئه‌م په‌تایه له‌ساڵانى ڕابردودا هه‌بوه‌و له‌كوردستانیش هه‌بوه".\nله‌باره‌ى ئه‌وه‌شى گوایه له‌تاقیگه‌ى نه‌خۆشخانه‌ى ئاسا حاڵه‌تى سارس تۆماركراوه، به‌رپرسه‌كه‌ى ته‌ندروستى سلێمانى وتى:"ئه‌وه‌ى وتراو بڵاوكرایه‌وه شتێك نییه پشتبه‌ستوو بێت به‌به‌ڵگه‌یه‌كى زانستى، نه به‌فه‌رمیش وتراوه، به‌ڵكو وه‌كو گومان باسكراوه".\nجه‌ختیكرده‌وه، "زیاتریش ئه‌وه‌ى بڵاوكرایه‌وه بوه بابه‌تێكى میدیایی قه‌به‌كراو زیاتریش ترسى بڵاوكرده‌وه، به‌ڵام ئێمه وه‌كو ته‌ندروستى سلێمانى ئه‌و بابه‌ته ڕه‌تده‌كه‌ینه‌وه‌و پێشتریش ڕونكردنه‌وه‌مانداوه".\nله‌باره‌ى سارس-یش وتى:"كۆڤیدى 19 (واته ئه‌م كۆرۆنا)یه‌ى ئێستا به‌جیهاندا بڵاوبۆته‌وه هه‌ر سارسه، به‌ڵام له‌جیناتا له‌یه‌ك جیابونه‌ته‌وه، بۆیه بۆ دیاریكردنى هه‌ر حاڵه‌تێكى ئه‌و خێزانه پێویستمان به‌شیكردنه‌وه‌ى زیاترى كۆرۆنا هه‌یه، چونكه نایشارینه‌وه له‌كۆمه‌ڵێك جیناتا هاوبه‌شن".\nئه‌وه‌شى وت:"تائێستا له‌جیهان‌و له‌كوردستانیش هیچ حاڵه‌تێكى سارس تۆمارنه‌كراوه ئه‌مه‌ش ڕێكخراوى ته‌ندروستى جیهانی پشتڕاستیكردۆته‌وه".


مێژوی ئەمڕۆ Nov 23, 2019\n- لە رۆژى 23/11/1572 برۆنزینۆ (Agnolo Bronzino)، نیگارکێشى ئیتاڵى لە تەمەنى (69) ساڵى لە شارى فلۆرنسا کۆچى دوایى کردووە، لە رۆژى 17/11/1503 لە شارى فلۆرنسا لە دایکبووە.\n- لە رۆژى 23/11/1875 مانویل دى فایا (Manuel de Falla)، موزیکژەن و ئاوازدانەرى ئیسپانى لە شارى کادیز لە ئیسپانیا لە دایکبووە، لە رۆژى 14/11/1946 لە تەمەنى (69) ساڵى لە جەزیرەى مایۆرکا لە ئەرجەنتین کۆچى دوایى کردووە.\n- لە رۆژى 23/11/1920 پاول سیلان (Paul Celan)، شاعیرى ئەڵمانى لە دایکبووە، لە رۆژى 20/4/1970 لە تەمەنى (49) ساڵى بە خنکان لە ناو ئاودا لە شارى پاریس کۆچى دوایى کردووە.\n- لە رۆژى 23/11/1933 عەلى شەریعەتى، بیرمەندى ئێرانى لە شارى خوراسان لە ئێران لە دایکبووە، لە رۆژ1ى 18/6/1977 لە شارى لەندەن کۆچى دوایى کردووە.\n- لە رۆژى 23/11/1941 مەمدوح عەدوان، نوسەرى و شاعیرى سورى لە گوندى قیرونى شارى حەما لە دایکبووە، لە رۆژى 19/12/2004 لە تەمەنى (63) ساڵى بە نەخۆشى شێرپەنجە لە شارى دیمەشق کۆچى دوایى کردووە.\n- لە رۆژى 23/11/1976 ئەندریە مالرۆ (André Malraux)، فەیلەسوف و رۆماننوسى فەڕەنسى لە تەمەنى (75) ساڵى بە نەخۆشى شێرپەنجە لەشارى کریتاى کۆچى دوایى کردووە، لە رۆژى 3/11/1901 لە شارى پاریس لە دایکبووە.\n- لە رۆژى 23/11/1977 مشاعل زنکوى، ژنە ئەکتەر و پێشەکەشکارى کوێتى لە کوێت لە دایکبووە.\n- لە رۆژى 23/11/1984 لۆکاس گرابێل، ئەکتەر و گۆرانیبێژى ئەمەریکى لە شارى سپرینگفیلد لە ویلایەتى میزورى لە دایکبووە.\n- لە رۆژى 23/11/1990 روالد دال (Roald Dahl)، رۆماننوس و شاعیری بەریتانی لە تەمەنى (74) ساڵى بەنەخۆشى کلە شارى ئۆکسفۆرد کۆچى دوایى کردووە، لە رۆژى 13/9/1916 لە دایکبووە.\n- لە رۆژى 23/11/2012 لارى هاگمان(Larry Hagman)، ئەکتەرى ئەمەریکى لە تەمەنى (81) ساڵى لە شارى دالاس لە ویلایەتى تەکساس بە نەخۆشى کۆچى دوایى کردووە، لەرۆژى 21/9/1931 لە شارى فۆرت وورس لە ویلایەتى تەکساس لە دایکبووە.


میدیا لە نێوان ئەرک و مافدا\nلە ژیانی ئەمڕۆماندا میدیا ھێندە گرنگە بوەتە خۆراکی ژیانمان، میدیا توانیویەتی بەجۆرێک ژیانمان کۆنترۆڵبکات کە نەتوانین دەست بەرداری کۆنترۆڵی تەلەفیزیۆنەکان و ئینتەرنێت و تۆڕەکۆمەڵایەتیەکان ببین و بەردەوام لە گەڕاندابین بەشوێن زانیاری. ھەر لە ڕووی ئەم گرنگیەوە دەبێت بزانین تاچەند لەسەر ئاستی نێوخۆیی و دەرەوەدا میدیا گرنگە. میدیا لەسەر ئاستی ناوخۆیی پێویستە کاربکات لەسەر بەرزکردنەوەی ئاستی ڕۆشنبیری تاک لە نێوکۆمەڵگە لەھەمان کاتیشدا پەرەبدات بە گەشەسەندنی دۆخی کۆمەڵایەتی و ئابوری. لەسەر ئاستی دەرەوە پێویستە میدیا کارلەسەر ئەوەبکات کە جیھانی دەرەوە ئاشنابکات بە سەرجەم سیکتەرە جیاجیاکانی نەتەوەکەی لەگەڵ ئەمانەشدا بۆچونی وڵاتەکەی و سیاسەتی کارکردنی لەسەر ئاستی نێودەوڵەتی بخاتە بەرچاو.\nبیرمان نەچێت کە میدیا تەنھا جێگەی بایەخ نییە لەلای حکومەت و پارتە سیاسیەکان بەڵکو میدیا جێگای سەرنج و کارکردنە لەلایەن دامەزراوە کۆمەڵایەتی و سیاسی و پەروەردەیی و ئاینی و ئابوریەکان، وەک ئەوەی ئەمڕۆ لە کوردستانیش دەبینرێت کە پارتە سیاسیەکان میدیای تایبەت بەخۆیان ھەیە لەگەڵ میدیای سێبەر و ھەروەھا سەرمایەدارەکانیش بەھەمان شێوە پێویستیان بە بوونی میدیایەکە کە ئامانجی دەزگاو دامەزراوەکەیان بپێکێت.\nلەبەر گرنگی بوونی میدیا بەباشی دەزانم لەڕووی ئەکادیمیەوە ئەرکەکانی میدیا باس بکەین کە ئەوانیش بریتین لە :\nیەکەم ئەرکی ئەرکێکی ھەواڵییە کە ئەمیش کار لەسەر گەیاندنی ڕووداوو باسە گرنگەکان دەکات بۆ جەماوەر،ھەروەھا بەدوادا چونی بۆدەکات تاوەکو ھاوڵاتی لە گۆڕانکاری و ڕووداوەکانی دەوروبەری ئاگاداربکات، لەگەڵ ئەم ئەرکەدا پێویستە میدیا بێلایەنانە مامەڵە لە گەڵ ڕووداوو پێشھاتەکان بکات تاوەکو بتوانێت ڕاستگۆیی خۆی بپارێزێت، کە بەداخەوە ئەمڕۆ ئەم چەمکە لە زۆرێک لە میدیای کوردی غیابی ھەیە بەتایبەت لە بونی شەفافی و ڕاستگۆیی و واقیعی بونی بابەتەکانیان.\nئەرکی دووەم بەرزکردنەوەی ئاستی ڕۆشنبیری و زانیارییە، لەم ئەرکەدا ڕۆشنبیری گشتی ئامانجی ڕوبەڕوبونەوەی بەردەوامە لەلایەن تاک و میدیاوە، ئەم ڕوبەڕوبونەوەیە زانیاری و وێنەو بۆچون و ڕایەکان لەگەڵ تاکدا تەتەڵە دەکات وای لێدەکات بە دوای زانیاریەکاندا بەردەوام لە گەڕاندابێت. لایەنێکی تری ڕۆشنبیرییەکە ئەوەیە کە ڕۆشنبیریکردنی بەپلانە، واتە لەڕێگەی بەرنامەی تەلەفزیۆنی یاخود ڕادیۆییەوە ڕۆشنبیریە تاک بەرز بکرێتەوە چونکە لەم شێوازەدا بەپلان بەرامبەرەکەت ئاڕاستە دەکەیت بۆ ئەو بابەت و زانیاریەی کە میدیا و سیاسەتی میدیاکە مەبەستێتی بەدەستی بھێنێت.\nئەرکی سێھەمی ئەرکی بەسەربرنی کاتێکی خۆشە بۆ بینەر و بیسەر و خوێنەر وەک لە زۆر لە میدیا جیھانیەکان دەیبینین لە پرۆگرامە کۆمیدیەکانی تەلەفزیۆن و ڕادیۆکان ھەروھا لە لاپەڕەی ڕۆژنامە و گۆڤارەکان بەشێکی تایبەتیان بۆ ئەم ئەرکە گرنگەی میدیای دابین کردووە ، بێگومان ئەمەش دەگەڕێتەوە بۆ ئەوەی کە پرۆگرام و بابەت و نوسینی کات بەسەر بردن و خۆشی بینەرو خوێنەر بۆ خۆی ڕادەکێشێت و بوارێکیش دەبێت بۆ پشوویەکی خۆش بۆیان و دورکەوتنەوە لە جەنجاڵەیەکانی ژیان.\nئەرکی چوارەم ئەرکی کۆمەڵایەتی و دروستکردنی پەیوەندییە، لەم ئەرکەدا میدیا کارلەسەر ئەوە دەکات کە لەڕێگەی کەناڵە میدیاییەکەیەوە تێکەڵاوی دوولایەنە لەنێوان تاکەکانی کۆمەڵگە دروست بکات و یەکتر ناسین ڕودەدات زۆرجار ناساندنەکان لەتاکەوە دەچێتە دەستەو گروپەوە، بە چالاکی و کار و بابەتەکانی یەکتری ئاشنا دەبن و لێک نزیک بونەوە دروست دەبێت.\nئەرکی پێنجەم ڕیکلام و بانگەشەیە، لێرەدا ھۆیەکانی ڕاگەیاندن ھەڵدەستن بە ڕیکلام کردن بۆ کاڵا یاخود بابەتێت ، کەواتە ئەم ئەرکە بۆ خۆی ئەرکێکی بازرگانی گرنگە ئەگەر بتوانرێت وەک پێویست سودی لێ ببینرێت، چونکە ڕیکلامکردن لەبەرامبەر پارە یاخود بەرژەوەندیەکی تایبەت ئەنجام دەدرێت، لە ھەمان کاتدا ئەگەر دەزگا میدیاییەکە کۆمپانیای ڕیکلامی تایبەت بە خۆیی ھەبوو و وەتوانی بابەتی ھەمەچەشن لە ڕیکلام بۆ دامەزراوەکی دابین بکات، بێگومان دەتوانێت بودجەیەکی باش بۆ دامەزراوەکەی دابین بکات و دامەزراوە میدیاییەکەی پێ بەڕێوەببات.\nلەگەڵ گەشەسەندی تەکنەلۆجیا و زۆربونی شێوازی جیاواز لە تۆڕە کۆمەڵایەتیەکان و سۆشال میدیا بێگومان ئەرکەکان زیاتر دەبن ، چونکە بیرمان نەچێت ئەمڕۆ میدیا دەتوانێت ڕۆڵی گەورە بگێڕێت لە ئاشتەوایی کۆمەڵگە ، کە بە داخەوە لە کوردستان ھەست بەم ڕۆڵەی میدیا ناکەین کە کاریگەری ھەبێت لە بونیادنانی ئاشتەوایی کۆمەڵایەتی.\nتۆڕی هه‌واڵی سلێمانی


ژنە زانایەکی دیاری وڵاتی چین لەبواری ڤایرۆسەکان، ڕەتیکردەوە سەرچاوەی سەرهەڵدانی ڤایرۆسی کۆرۆنا، تاقیگەکەی شاری وهانی ئەو وڵاتە بێت و دەشڵێت، ئەوان لەساڵانی ڕابردوودا سەرقاڵی ئەوە بوون هۆکاری دڕندەیی ئەو ڤایرۆسانە بدۆزنەوە کە لەشەمشەمەکوێرەوە دەگوێزرێنەوە، نەک کار لەسەر زیاترکردنی دڕندەیی ڤایرۆسەکە بکەن.\nماڵپەڕی "ئەلعەرەبییە" (15ی حوزەیرانی 2021) بڵاوی کردەوە، شی چینچلی، ژنە زانای وڵاتی چین لەبواری ڤایرۆسەکان و تاقیکردنەوە لەسەر شەمشەمەکوێرە کەناسراوە بە "ژنە شەمشەمەکوێرەکە" لە چاوپێکەوتنێکیدا لەگەڵ ڕۆژنامەی" نیویۆرک تایمز"ی ئەمەریکی وتویەتی "دەنگۆی دزەکردنی ڤایرۆسی کۆرۆنا لەتاقیگەی شاری وهان دوورە لەراستییەوە، من لەو تاقیگەیە ساڵانیکی زۆر کار دەکەم و بەهیچ شێوەیەک هەوڵی ئەوەم نەداوە شتێکی هەڵە بکەم، بۆیە لەهیچ جۆرە لێکۆڵینەوەیەک ناترسم".\nئاماژەی بەوەش کردووە "تاقیگەکەی هیچ جۆرە تاقیکردنەوەیەکی جۆری GOFى نەکردووە بۆ زیادکردنی دڕندەیی ڤایرۆسەکان، تاقیکردنەوەکان تەنها بۆ زانینی ئەوە بووە چۆن ئەو ڤایرۆسانە دەبن بە هۆکاری بڵاوبوونەوەی نەخۆشی، نەک ڤایرۆسەکان زیاتر کوشندە و دڕندەتر بکەین".\nچنیچلی، بەتوندی هەموو ئەو دەنگۆیانەی ڕەتکردەوە کە گوایە پێش ماوەیەک لە سەرهەڵدان و بڵاوبوونەوەی ڤایرۆسی کۆرۆنا چەند زانایەکی تاقیگەی وهان توشی نیشانەکانی ڤایرۆسەکە بوبێتن و داخڵی نەخۆشخانە کرابن و وتی "ناوی ئەو کەسانەم پێ بدەن کە دەڵێن براونەتە نەخۆشخانە بۆ ئەوەی لێکوڵینەوە لەبابەتەکە بکەم".\nلەسەرەتای ئەمساڵدا ڕێکخراوی تەندروستی جیهانی تیمێکی پسپۆڕی لە ژمارەیەک زانا پێکهێنا بەمەبەستی لێکۆڵینەوە لەبنەچەی ڤایرۆسی کۆرۆنا و سەرچاوەی سەرهەڵدانەکەی، تیمەکە بۆ ماوەی 12 ڕۆژ لە شاری وهان لێکوڵینەوەی کردووە و لە ئەنجامدا لە ڕاپۆرتێکدا ئاماژەیان بەوە کردووە کە ڤایرۆسەکە بەهیچ شێوەیەک پەیوەندی بەو تاقیگەیەوە نییە و لەوێشەوە سەری هەڵنەداوە".\nئەوە لە کاتێکدایە کە لەسەر ڕاسپاردەی، جۆ بایدن، سەرۆکی ئەمەریکا، دەزگای هەواڵگری ئەو وڵاتە دەستی کرد بە لێکۆڵینەوە لە سەرچاوەی سەرهەڵدانی ڤایرۆسەکە و لەئاکامدا تاقیگەی" لۆرنس لیفمۆر" لەڕاپۆرتێکدا بڵاوی کردەوە "گریمانەی دزەکردنی ڤایرۆسی کۆرۆنا لەتاقیگەی وهان دروستە، بەڵام دەبێت لێکۆڵینەوەی چڕ و وردتر لەو بارەیەوە بکرێت".


موقتەدا صەدر نە خیانەتکارە و نە ساویلکە و نە شۆڕشگێڕ | Zaher Baher\nموقتەدا صەدر نە خیانەتکارە و نە ساویلکە و نە شۆڕشگێڕ\nبەداخەوە کە خۆپیشاندەران و زۆرێك لە خەلکانی دیکە هەر لە سەرەتاوە موقتەدا صەدریان بە پشت و پەنای خۆپیشاندەرانی عێراق زانیوە و کاتێکیش کە هەڵوێستی ئەو و کۆمەڵەکەی ئاشکراتر دەبێت بە خیانەتی دەزانن و توشی بێ چارەیی دەبن .\nلە ڕاستیدا صەدر و حیزبەکەی ئەوەندە دۆستی خۆپیشاندەران بوون کە بتوانن کۆنترۆڵیان بکەن و ئەو کاتەش موزایەدەی سیاسییان بەسەرەوە بکەن یا وەکو دەڵێین سەرمایەی سیاسییان لێدروستبکەن .\nشیعەبوون و شیعایەتی مەرجەعییەت و پێگەی تایبەتی خۆیان هەیە و شتێك نییە لای ئەوان کە لەسەرەوەی ‘ شیعایەتی’ بوونیان و مەرجەعێتەکەیانەوە بێت. کاتێك لای ئەوان ، نەتەوایەتیی و نیشتمانچێتی و حیزبایەتی و شۆڕشگێڕێتی دەگاتە دووڕیانێك کە لەگەڵ مەزەهەبگەریی و مەرجەعییەتی ئەواندا ناڕوات ، ئیدی ئەو خەسڵەتانە دەبێت ببنە ئامرازی خزمەتکاری دین و مەزهەبەکەیان چی تر شتێك لەوانەی سەرەوە نامێنێت تاکو ببێتە بنەما و پرنسپڵ و گڕیدانەوەیان بە لایەنێكی نامەزهەبی ئامانججیاوازەوە. بێ گومان قسەی من لەسەر ‘تاك’ ی شیعە ، نییە کە وەکو هەموو تاكێکی دیکە لە هەر مەزهەب و دین و نەتەوەیەك ، دەکرێت هەڵوێستی یاخیبوون و بەگژاچونەوەیان هەبێت .\nشیعەکان و شیعایەتی ئا لەم خەسڵەتەدا هاوبەشن لەتەك یەهودییەت و جولەکەبوونی ئەرسەدۆکسیدا، کە ئەوانیش لەوێدا کە دێتە سەر ئەو پرسە کە لە لایان سەرەکییە، ئیدی دەستبەرداری شت و لایەنەکانی دیکە دەبنەوە . دووبارە جەخت لەسەر ئەوە دەکەمەوە کە قسەکەم لەسە گشتە، نەك ‘تاك’ و هەڵوێستی تاك.\nئەمڕۆ لە عێراق-دا چەندەها جۆر لە ڕەوت و فەسائیلی شیعە و سەرکردە و ڕابەر هەیە و بە دڵنیاییەوە ململانێ و ناکۆکی زۆر هەیە لە نێوانیانا کە هەموو ئەمەش وەکو لە هەموو دین و مەزهەب و نەتەوەیەکدا، هەیە، زیاتر ناکۆکی و ململانێکەیان لەسەر دەسەڵات و دەسەڵاتدارێتییە، بۆیە کە کاتێك دێتە سەر پرسە هەرە گەورەکە کە شیعایەتی و مەرجەعێتیانە و ڕووبەڕووی مەترسی دەرەکی دەبنەوە هەموو ئەو ناکۆکیی و ئامرازانەی کە بۆ دژایەتیکردنی یەکدی بەکاریان هێناوە ، دەخەنە لاوە و دەبنەوە بەیەك و هاوپەیمانە کۆن و دێرینەکانیان بەرەڵادەکەن و دەیانفرۆشن.\nهەر ئەم هۆکارەشە چی دی موقتەدا صەدر ئامادە نییە کە پشتگیریی ڕاپەڕیوان بکات لە عێراق-دا نەك لەبەر ئەوەی کە کە لە لایەکەوە کەوتوونەتە بەردەم مەترسی ڕاپەڕیوان، بەڵکو پشتگیریکردنیان تا ئێستا وەکو ئامرازێك ، تاکتیکێك وابووە بۆ بەدەستهێنانی ئیمتیاز و دەسەڵاتی زیاتر. لە کاتێکدا کە صەدر ماوەیەکی زۆرە لە نێوانی عێراق و ئێران-دا دێت و دەچێت ڕەنگە ئەو ئیمتیاز و دەسەڵاتەی مسۆگەر کردبێت هاوکاتیش بارودۆخی حوکمی شیعە لە ئێران و عێراق و لوبنان -یش زۆر شلوق و لەرزۆکە. ئەم شلۆقی و بارە دژوارەش لەو سێ وڵاتەدا ڕەنگدانەوەی ڕاستەوخۆ و کارایی کاریگەری لەسەر لایەن و فەسائیلە جیاوازەکانی نێو شیعەکان لە هەر سێ وڵاتەکەد،ا هەیە. بە واتایەکی دیکە کە پایە و کۆڵەکەکانی ژێر سەقفەکە هەرەسی هێنا ئیتر هەر دار و پەردووە لە نێو تەپووتۆزی خۆیدا نوقمی سەر زەوی دەبێت.\nلەناوبردنی قاسمی سولێمانی و موهەندیس-یش کە دوو پایەی گەورەی هەردوو ڕژێم بوون، لەناوبردنیان تا ئەو ڕادەیە کارایی خۆیان لەسەر لاوازی هەردوو ڕژێم دانا کە بە دەگمەن تیاماندا هەبووە، دەرکمان بەو ڕاستیە کردبێت. تەنانەت زۆرێك لە سیاسی و ڕۆشنبیرانی کورد و توێژەرەوە سیاسیەکانی ناوچەکەش وایاندەزانی کە دەبێتە هۆی هەڵگیرسانی شەڕێکی گەورە، کە لە ڕاستیدا پێچەوانەکەی ڕاستدەردەچێت کە سەرەنجام چۆك بەئێران دادەدات بۆسەر مێزی وتووێژ و سازش.\nهەڵوێستی ئێستای صەدر و لایەنەکەی تەنها وەلابوونی تەواو و ڕاستگۆیی و بە ئەمەکێتی ئەوان دەردەخات بۆ شیعەگەریی و مەرجەعییەتەکەی.\nPrevious postلیبیا و دەستتێوەردانی وڵاتان\nNext postWe must bury the traditional struggles to adopt new ones


هاوپشتی ئەنتەرناسیونالی لە دژی هەڕەشەی جەنگ – Dengekan\nbyDenegkan\tDecember 24, 2019\tGeneral\nکرێکارانی تورکیا، یۆنان و قوبرس هیچ سوود و بەرژەوەندییەکیان نییە لە دوایین ململانێ و کێشمەکێشەکانی کەناری دەریای سپی ناوەراست لە زۆنی ئابووری دیاریکراودا. بە پێچەوانەوە ئەگەر هاتوو ڕوو بە رووبوونەوەی سەربازی رووبدات. ئەوە ئێمەین هەموو شتێك لەدەست دەدەین و زەرەرمەند دەبین.\nبەڵێنەکانی چینە دەسەڵاتدارەکان و فەرمانڕەواکانی ئێمە بۆ گەران و دۆزینەوەی تازەی نەوت و گازی سروشتی لە دەریای سپی ناوەراستدا، گوایە خۆشگوزەرانی و گەشەکردنی دارایی لەگەڵ خۆیدا دێنێت ئەمە قسەیەکی ڕاست نییە. بەڵكو تەنها قازانجی گەورە بۆ كۆمپانیا فەرەنەتەوەكانی وزەی، وەك ئیكسۆن، تۆتال و ئینی (كۆمپانیای وزە) دەهێنێت. ئەم گەڕانە بەدوای وزەكانی سووتەمەنییدا گۆڕانی كەش و هەوا خراپتر دەكات، لەگەڵ ئەوەشدا و نەیاریی و پێكدانانەكانی نێوان دەسەڵاتە ئیمپریالیستیی و ناوچەییەكان خێراتر و توندوتیژ تر دەكات.\nئەم بەربەرەکانێیە لە هەموو لایەکەوە کۆنەپەرستانەیە. ئەو هەوڵانەی لەلایەن حوكمڕانەكانمانەوە دەدرێن کە دەیانەوێت نیشانی بدەن گوایە ئەم کارەیان “بەرگرییە لە نیشتیمان” درۆیەکە و ڕاستی تێدانییە. زۆر بە ڕوونیی و بە بەڵگەوە دیارە حکومەتەکەی ئەردۆغان و میتۆتاکس لە لیبیا پشتگیری لە دوو هێزی جیاواز لە شەڕ دەكەن. بنغازی بەشێک نییە لە “نیشتیمان”ی یۆنان، ترابلوسیش بەشێک نییە لە “نیشتیمان”ی تورکیا.\nچارەسەری دروست، هەرگیز لەڕێگای ناوبژیکردنی ناتۆ (NATO)، یەکیتیی ئەوروپا (European Union)یاخود نەتەوە یەکگرتووەکانەوە (United Nations) بەدینایەت. ئەم ڕێکخراوە نێودەوڵەتییانە “دەڵاڵی سەربەخۆیی” ئاشتیی و دادپەروەریی نین. ئەمانە بەكرێگیراوەكانی دەستتێوەردانی ئیمپریالیستین كە دەیانەوێت لەڕێگای ئابووریی و سەربازیی و دبلۆماسییەوە ئەم کارە ئەنجام بدەن. ئەم کردوەیەیان بۆ چەندەها جار لە وڵاتانی ناوچەکە لە سوریاوە بۆ یەمەن دووبارە بۆتەوە، هەروەها لە ئەفغانستانەوە تاوەکو ئۆقیانووسی ئەتڵەسی کە قوبرسیش دەگرێتەوە.\nئەڵتەرناتیڤ بۆ “ناوبژیكردن”ێكی وەها ئامادەکاری نییە بۆ جەنگ. ئێمە دژایەتیی هەموو ئەم هەوڵانەی پارتە ئۆپۆزیسیۆنەکان دەکەین کە فشار دەخەنە سەر حکومەتەکانیان بۆ ووتاربێژیی ناسیۆنالیستیی و پێشبرکێی خۆپرچەککردن. ئەمجۆرە سیاستە دەرگا دەکاتەوە بۆ بەهێز بوون و گەشەکردنی هێزە ڕاسترەو و فاشیستەکان. ئەمەش مایەى قبوڵكردن نییە بەشێک لە چەپ لەگەڵ داواکاری سەپاندنی ئابلوقەی یەکێتیی ئەوروپان. ئەم سیاسەتە هەڕەشەی زیاترە لە گەشتی بچووک لە ئیجە و دەوروبەری قوبرس و لە گەل ئەوەشدا پاڵپشتی کردنە لە چەوساندنەوەی گەلی کورد.\nتەنها گەرەنتی بۆ ئاشتی و دادپەروەری پەرەسەندنی خەباتی کرێکارانە. ئێمە ئیلهام وەردەگرین لە بیرۆکەی شەپۆلی شۆرشی جیهانی لە چیلی یەوە بۆ لوبنان هەروەها لە سودانەوە بۆ فەرەنسا. ئێمە داواکاری دەستبەجێ بەرز دەکەینەوە بۆ:\nکۆتایی هێنان بە هەموو دەستتێوەردانێکی ئیمپریالیستی لە ناوچەکەدا، هاتنە دەرەوەی یۆنان و تورکیا لە ناتۆ. داخستنی هەموو بنکە سەربازییەکانی (Incirlik, Souda, Akrotiri) لە قوبرس و یۆنان تورکیا.\nکۆتاییهێنان بە گەڕان و هەڵکەندنی نەوت و گاز لە دەریای سپی ناوەراست. پێویستە سووتەمەنییەکانی کانە بەردەکان لە ژێر دەریا بمێننەوە.\nکۆتاییهێنان بە پێشبڕکێی سەربازی. ڕاگرتنی بەفیڕۆدانی پارە بۆ فڕۆکەی جەنگی، کەشتی بچووک و مووشەک، جا چ رۆژئاوایی بێت یاخود ڕووسی.\nکردنەوەی سنوورەکان بە رووی پەنابەران. پێشوازی کردن و لەخۆگرتنی هەموو ئەو خەڵکانەی کە بەهۆى ترسی جەنگ و برسێتیییەوە ئاوارە بوون. پەنابەری و پەناگە بۆ گشتیان. کۆتاییهێنان بە سیاسەتی "سەنگەریی ئەوروپیی". کۆتاییهێنان بە ڕێکەوتننامەی دژەكۆچبەریی یەکێتیی ئەوروپا لە لیبیا و تورکیا کە کۆچبەران شەرمەزار دەکەن و بە چاوێکی وا تەماشایان دەکەن کە هەڕەشەن بۆ سەر ئەوان.\nکرێکارانی تورکیی و یۆنانیی لە قوبرس مافی خۆیانە لە سەر داهاتووی دوورگەکەیان بڕیار بدەن، دوور لە هەر دەستتێوەردانی دەرەکی.\nکرێکارانی یۆنان، تورکیا و قوبرس نەرێتێکی دەوڵەمەندی خەباتکارانەیان هەیە لە دژی قوربانیدانەکان کە قەیرانی ماوە درێژیی سەرمایەداری بەسەریدا سەپاندوون. بونیادنانی بزووتنەوەیەک بۆ داواکارییەکانی وەک دژی سیاسەتی (سگهەڵگوشین) دەستپێوەگرتن و چەوساندنەوە، شانبەشانی لە گەل ئەوەشدا داواکارییە ئەنتەرناسیونالەکانمان کە لە توانایدایە لەشکرێکی بەهێز بونیادبنێن بۆ ئایندەیەکی باشتر. ڕێکخراوەکانی ئێمە خۆی بە بەرپرسیار دەزانێت بە نەریتی شۆڕشگێرانە بۆ دژایەتیکردنی جەنگی ئیمپریالیستی و لە هەمانکاتدا خەبات دەکەین بۆ سۆسیالیزمی ئەنتەرناسیونالی. ئێمە داوا لە هەموو ئەو خەڵکانە دەكەین کە ئاشتیخوازن پەیوەستبن بە ڕیزەكانی ئەم تێكۆشانە هاوبەشەوە.\nپارتی کرێکارانی سۆسیالیست – یۆنان\nپارتی کرێکارانی سۆسیالیستی شۆڕشگێریی – تورکیا\nڕێکخراوی هاوپشتی کرێکاریی – قوبرس\nو. لە ئینگلیزییەوە: ئازاد ئارمان\nPrevious کتێبی کۆمەڵێک لە تێکستی گۆرانییەکانی هونەرمەند داریوش\nNext سپێده‌ی ئاواره‌یی … شه‌ونم زه‌ندی


زیاتر له ۴ هه‌زار خانووی کوردستان به هۆی بوومه‌له‌رزه‌وه زیانیان دیوه - Mehr News Agency\n16 berfanbarê 2017 - 17:35\nNews Code 15276\nزیاتر له ۴ هه‌زار خانووی کوردستان به هۆی بوومه‌له‌رزه‌وه زیانیان دیوه\nپارێزگای کوردستان وتی: به هۆی بومه‌له‌رزه‌کانی ئه‌م دواییه‌ی ڕۆژئاوای ئێران زیاتر ۴ هه‌زار خانوو له پارێزگای کوردستان زیانیان به‌ر که‌وتووه.\nبه ڕاپۆرتی ئاژانسی مێهر له ماڵپه‌ڕی پارێزگای کوردستان، به‌همه‌ن مورادنیا وتی: دۆخی خراپی کرماشان له بومه‌له‌رزه‌کان بووه هۆی ئه‌وه‌ی که کێشه‌کانی کوردستان به هۆی بومه‌له‌رزه‌وه به‌رچاو نه‌که‌وێت.\nئه‌و له‌مباره‌وه وتی: بومه‌له‌رزه‌کانی ئه‌م دواییه زیانی له ۴ هه‌زار و ۱۴ خانوو له کوردستان داوه که هه‌زار و ۱۷۶ بینای له شار و ۲ هه‌زار و ۸۳۸ خانووی دیکه‌شی له گونده‌کاندا بووه، له‌م ڕێژه ۲ هه‌زار و ۸۰۰ بینای پێویستیان به نوێژه‌ن کردنه‌وه‌یه و هه‌زار و ۲۱۴ خانووی دیکه‌ش ده‌بێت دروست بکرێنه‌وه.\nپارێزگای کوردستان زیادی کرد: زیانه‌کانی بومه‌له‌رزه‌کان له پارێزگای کوردستان به‌ڕاستی زۆره و ئێمه‌ش پێویستمان به هه‌مان ئه‌و یارمه‌تیانه‌یه که بودجه‌دا بۆ کرماشان له‌به‌ر چاو گیراوه. ئێمه پێویستمان به‌وه‌یه که کاری زۆر زیاتر بۆ کۆنترۆڵی کاره‌ساته‌کان بکه‌ین و بودجه‌ی زیاتریشی بۆ ته‌رخان بکرێت.\nمورادنیا جه‌ختی کرد: به‌و پێیه‌ی کوردستان له سه‌ر قڵه‌شی سنه-سیرجان دایه ده‌بێت زۆربه‌ی ماڵه‌کانی پته‌و بکرێنه‌وه تاکوو له به‌رانبه‌ر بۆمه‌له‌رزه خۆڕاگر بن، ئێمه هه‌وڵ ده‌ده‌ین له ڕووی په‌روه‌رده‌شه‌وه زانیاری زیاتر له سه‌ر بومه‌له‌رزه به خه‌ڵک بداین.\nزەرەر و زیان


لیژنەیەك بۆ كێشەكانی هاتوچۆی خوێندكاران پێكدەهێنرێت\nلیژنەیەكی تایبەت بۆ بەدواداچونی گواستنەوەی خوێندكاران لە ماڵەوە بۆ خوێندنگا و بەپێچەوانەوە پێكدەهێنرێت و ئامانجی سەلامەتی خوێندكار و رێگرییە لە زیادبوونی نرخی گواستنەوە.\nسدیق محەمەد غەریب- بەرێوبەری گواستنەوەی پارێزگای سلێمانی رایگەیاند: بەسەرپەرتی ئاوات محەمەد- قائیمقامی سلێمانی و بەشداری نوێنەری سەندیكای شۆفێران و هاتوچۆ و ئاسایش لە دیوانی قائیمقامیەتی سلێمانی كۆبونەتەوە و گفتوگۆیان كردووە لەبارەی رێكخستنەوەی پرۆسەی گواستنەوەی خوێندكاران لە نێوان ماڵەوە و خوێندنگاكاندا، بڕیاریش درا لیژنەیەكی تایبەتی بۆ پێكبهێنرێت و رۆژانە و بەردەوام بەدواداچون بكات.\nرائیدی هاتوچۆ چالاك سەلاح شێر- سەرۆكی لیژنەی بەدواداچونی گواستنەوەی خوێندكاران رایگەیاند: ئەم لیژنەیە پێكهاتووە لە نوێنەری گواستنەوە و ئاسایش و هاتوچۆ و چاودێری بازرگانی و سەندیكای شۆفێران و نوێنەری هەردوو بەرێوبەرێتی پەروەردەی رۆژئاوا و رۆژهەڵاتی سلێمانی. دەرچونی رۆژانەمان دەبێت و بەدواداچون بۆ هەر كێشەیەك دەكەین كە لە گواستنەوەی خوێندكاراندا بە پاس و تەكسی لە خوێندنگا حكومی و ئەهلییەكاندا دروست ببێت. وتیشی: ئامانجی سەرەكیمان سەلامەتی خوێندكار و رێگرییە لە زیادكردنی نرخی گواستنەوە لەسەر خوێندكاران، رێگه‌ش ناده‌ین ژماره‌ی خویندكاران له پاسه‌كاندا له ژماره‌ی كورسییه‌كان زیاتر بێت.\nئاماژەی بەوەش كرد: خوێندكاران و بەرێوبەری خوێندنگا و قوتابخانەكان و كەس‌وكاری خوێندكاران دەتوانن لەكاتی بوونی هەر كێشە و گرفت و پێشنیارێك پەیوەندی بە لیژنە هاوبەشەكانی قائیمقامیەتەوە بكەن لە رێگەی ژمارە موبایلی 07708677777 یان پەیجی قائیمقامیەتی سلێمانی لە تۆڕی كۆمەڵایەتی فەیس بووك.\nراگه‌یاندنی قائیمقامیه‌تی سلیمانی\n415 جار خوێندراوه‌ته‌وه\nسلێمانی: بەووردی چاودێری دانانی سیستمی غازی شل دەكرێت...\nمەراسیمە گەورەكەی نەورۆز لە مامەیارە دەبێت...\nلە سلێمانی ئامادەكارییەكانی نەورۆز راگەیەندرا ...\n» ئه‌م جۆره زه‌یتونه له‌ناوده‌برێت\n» سلێمانی- زیاتر له پێنج تۆن زه‌یتونی میسری له‌ناوده‌برێت\n» نرخی مۆلیدە بۆ مانگه‌كانی پێنج وشه‌ش دیاریكرا\n» لیژنه هاوبه‌شه‌كان؛ ئه‌و مۆڵه‌ته‌ی ماستفرۆشه‌كان داوایانكردبوو كۆتایی هاتووه\n» سلێمانی ... شیك داده‌خرێت\n» دوو جۆر ماستی كاله له پشكنین ده‌رنه‌چوو\n» قائیمقامی سلێمانی سوپاسی ئه‌م شوێنانه ده‌كات\n» سلێمانی ... بڕی بەرھەمە ھاوردەکراوەکان بۆ مانگی تەمموز دیاریدەکرێن\n» هاوڵاتیان له جۆرێك خواردنه‌وه‌ی مه‌ترسیدار ئاگادار ده‌كرێنه‌وه


شەهید غەریب هەڵەدنی – پەڕە 24 – Knwe.org\nسەرەکی » وتار » مه‌حمود سه‌نگاوی » شەهید غەریب هەڵەدنیپەڕە 24\nشەهید غەریب هەڵەدنی\nشەهید غەریب هەڵەدنی،سورداشێک لە ورە و نەبەزین\nئەو دەمەی شۆڕشی ئەیلول کڵوکۆی دامرکایەوە، زۆر کەس چەکی خەباتیان فڕێدا و تەسلیمی ئەو واقیعە تاڵە بوون کە رێکەوتننامەی جەزائیر و دوژمنانی کورد بەدیاریی پێشکەشی گەلە ستەمدیدەکەمانیان کرد.\nئا لەو دەمەدا مێردەزمەی نائومێدی کرۆکی گیانی هەموو کوردێکی ئەکرۆژی، به ده‌گمه‌ن خه‌ڵكی بڕوایان به هه‌ڵسانه‌وه هه‌بوو، بەڵام دوژمنانی گەلەکەمان چەندە دەستی وێرانە بکێشن بە تەوێڵی کورددا ناتوانن گیانی بەرگری و هەڵسانەوە لە جەستەی شۆڕشگێرەکانیدا هەڵپڕوکێنن، با کەفوکوڵی خەباتی چەکداری دامرکێنێتەوە، با نوشوستی بەباڵای شۆڕشدا بدوورێ، بەڵام رۆڵە دڵسۆزەکانی ئەم گەلە هەمیشە رەگی دڵیان بەبوونی کوردەوە گرێ ئەدەن و لە دوای هەر نوشوستییەک، هەڵسانەوەیەک بەرپا ئەکەن و ناهێڵن بۆ ساتێکیش کوانی شۆڕش و خەبات خامۆش بێ. پاش نەفەسێکی کورتی دوای نسکۆ و لە ناو کەفوکوڵی ئازاری توانەوەی شۆڕشدا ئه‌وه یه‌كێتیی نیشتمانیی كوردستان بوو له ناو داروپه‌ردووی داڕووخاوی هه‌ره‌سه‌وە رابوو، مه‌فره‌زه سەرەتاییەکانی پاش نسکۆ بە رووی داگیركه‌ردا هه‌ڵشاخان و سه‌رله‌نوێ ئاگری شۆڕشیان له هه‌ناوی دوژمن به‌ردایه‌وه و شەختەی نائومێدی گەلێکیان تواندەوە و سەرلەنوێ رۆحێکی شۆڕشگێڕییان بە باڵای کورددا دوورییەوە.\nپێشمەرگە بوون ئەرکێکی قورس بوو\nخەباتی ئه‌و وێستگه‌یه سەخت و دژوار بوو، پێشمەرگایەتی مەیدانێ بوو کە تێكۆشه‌ری كورد په‌یامی هەڵسانەوە و مکوڕی خۆی بۆ شۆڕش لە پێناوی ئازادیدا تیادا دەگەیاند، هه‌نگاونان بوو به‌ره‌و ره‌تكردنه‌وه‌ی چه‌وسانه‌وه و زوڵم و زەبری داگیرکەر، لە هەمان کاتیشدا بەخشەری ئومێد و گەشبینی بوو بە کۆمەڵانی خەڵکی کوردستان. پێشمه‌رگە بوون لەو سەردەمەدا لوتكه‌ی هه‌ڵوێست بوو، له پرۆسه‌كاندا پێشمەرگە ئه‌و كائینه بوو کە هەموو کات ئامادەی گیان بەخشین بوو، له پێناوی ئازادی و چاره‌نووسدا دەستبەرداری ژیان دەبوو، لە بارێکی ئاوادا کە پێشمەرگە بوون ئەرکێکی قورس بوو، ئەستێرەی شۆڕش تازە سەری دەردەهێنا و هێشتا کز و لاواز بوو، ئیدی لەم بارانەدا رۆڵەی چاپوک و مێرخاس دەردەکەون، بەئەسپایی بەرەو مەیدانی خەبات دێن و تینێکی نوێی دەدەنێ، زۆربەی کات ئەم کائینانە لە چینە هەژار و چەوساوەکانەوە دەردەکەون، چونکە هێندە تاڵاوی ژێردەستی و زوڵم و ستەمیان چەشتووە، بە پەرۆشییەوە دەیانەوێت زنجیری پەستی ژێردەستی بپچڕێنن و ئەسپی خۆیان لە مەیدانی خەباتدا تاو بدەن.\nیەکێک لەو مەزنە مرۆڤانەی کە لەو زەمەنە دژوارەدا کەشکۆڵی پێشمەرگایەتی کردە شان و بە زوویی لە شۆڕشی نوێی گەلەکەماندا هەڵکەوت، شەهید (غەریب هەڵەدنی) بوو.\nتێکۆشەرێکی سەر راست و دڵسۆزێکی راستەقینەی گەل و شۆڕش بوو\nغەریب عەبدولقادر ناسراو بە غەریب هەڵەدنی، رۆڵەی گۆشکراوی بنەماڵە شۆڕشگێڕییەکەی بوو، هەر بۆیە لە تەمەنێکی زووەوە هاتە ناو پانتایی کاری سیاسی و شۆڕشگێڕییەوە و هەر زوو بە زووش جێدەستی دەرکەوت لە شۆڕشی نوێی گەلەکەماندا. مام حاجی عەبدولقادر-ی باوکی شەهید غەریب کەسایەتییەکی دیار و شۆڕشگێڕیی دۆڵی جافایەتی بوو، دیوەخانەکەی خانەخوێیەکی کوردایەتی بوو لە ناوچەکەدا و لە دەستپێکی شۆڕشی نوێدا پاڵپشتێکی گەورەی هێزەکانی پێشمەرگە بووە و بۆ خۆشی وەک پێشمەرگە لە چەندین چالاکی و نەبەردیدا بەشداری کردووە.\nلە ساڵی ١٩٧٦ دا حاجی عەبدولقادر و شەهید غەریب-ی کوڕی پەناگەیەکیان بۆ چاپخانەی کۆمەڵە لە چیای ژیلوان بەرامبەر بە گوندی هەڵەدن پێکەوەنا و بە ئامێرەکانی ئەم چاپخانەیە یەکەم بەلاغی عەسکەری شۆڕشی نوێ چاپکرا. لە ساڵی ١٩٧٨ دا شەهید غەریب هەڵەدنی و مام حاجی باوکی لەگەڵ هێزەکانی یەکێتیدا بەرەو ناوچەی هەکاری بەڕێکەوتوون و لە کارەساتی هەکاریدا تووشی دۆخێکی سەخت و دژوار بوون بە دەردەسەرییەکی زۆر دەربازیان بووە.\nشەهید غەریب هەڵەدنی لە رووخساردا پێاوێکی بێدەنگ، باڵا بەرزێکی بەهیممەت، زیتەڵە، نەسرەوتێکی ئێسک سووک بوو، هه‌تا بڵێی رۆڵەیەکی به‌جه‌رگ، چاونه‌ترس، قاره‌مانێكی چنگ به‌گڕ، ته‌ییارێکی گۆڕه‌پانی نه‌به‌زین و سەربازێکی ونی رێگای رزگاری خاکی کوردستان بوو. دڵە زیندووەکەی کاک غەریب هەمیشە پڕ بوو لە ئاواتی سەوز بۆ گەلەکەی، تێکۆشەرێکی سەر راست و دڵسۆزێکی راستەقینەی گەل و شۆڕش بوو. له هه‌ڵمه‌ت بردندا كه‌س نه‌كه‌وتۆ‌ته پێشییه‌وه، له جوامێری و گیانبازیدا هه‌ر ته‌نیا و كه‌س شانی له شانی نه‌ده‌دا، له ده‌ستكردنه‌وەشدا فره به‌ده‌ستوبرد و له كار راپه‌ڕاندن و ئه‌رك به‌جێ گه‌یاندنیشدا دنیایه‌ك جووڵه و توانا و هه‌ڵوێست بوو، خوێنی بۆ خۆشەویستی کوردستان قوڵپی ئەدا، پڕاوپڕ بوو لە شکۆ و غیرەت و ملنەدان بۆ دوژمن.\nكاك غەریب مرۆڤێكی هه‌ڵكه‌وتوو بوو، له هه‌ر شوێنێكدا بوایه به توانایه‌كی به‌هێز و لێهاتووانه‌وه ده‌رده‌كه‌وت. جۆری بیركردنه‌وه و هه‌ڵسوكه‌وته سەنگینەکانی کاک غەریب وای لێكردبوو كه شوێنگه‌یه‌كی به‌هێزی لە ناو خەڵکیدا بۆ دروست ببێ و رۆژ به رۆژ كه‌سێتی باڵا بكات.\nهەمیشە بە لێپرسراوێتییەوە مامەڵەی دەکرد\nشەهید غەریب مرۆڤێكی ژیاندۆست بوو، خه‌ونی ره‌نگاوڕه‌نگی به ئایینده‌ی گه‌ش و دوور له ته‌مومژی ناهه‌موارییه‌وه ده‌بینی، کە کورد له دڵی ژیاندا جێگه‌ی ببێتەوە.\nشەهید غەریب هەڵەدنی رۆژ لە دوای رۆژ پله‌كانی فه‌رمانده‌یی باڵاتر ده‌بوو، به‌جۆرێك كه چاوه‌ڕوانی زۆر گه‌وره‌ی لێده‌كرا وه‌كو داهێنه‌رێكی شۆڕشگێڕیی گۆڕه‌پانه‌كانی شه‌ڕ و قارەمانی داستانەکان. شەهید غەریب له ماوه‌یه‌كی كه‌مدا بووه هێمایه‌كی ده‌ركه‌وتووی قاره‌مانێتی و ناونیشانی چالاكییه‌كان، ئه‌و له به‌رامبه‌ر رژێمێكدا كه‌وته زۆرانبازی كه باش ده‌یزانی هیچ به‌راوردێك له نێوان دوژمن و شۆڕشدا نییه، به‌ڵام ده‌شیزانی كه خاوه‌ن دۆزێكی ره‌وایه و هەر بۆیە هه‌رگیز له مه‌رگ دانه‌ده‌چڵه‌كی و له توانای زۆرو زه‌وه‌ندی دیكتاتۆرییه‌ت سڵی نەدەکردەوە.\nکاک غەریب دەیزانی ئه‌و رۆڵه‌یەی له بواری پێشمه‌رگایه‌تیدا به باشی دەربکەوێ، گه‌لێ به‌رپرسیارێتی دەکەوێتە ئه‌ستۆ و دەبێ به‌وپه‌ڕی چاونه‌ترسی و سڵ نه‌كردنه‌وه ئەنجامیان بدات، هەر بۆیە زیاتر لە هەمووان هەستی بەو بەرپرسیارێتییە قورسەی کە وەک فەرماندەیەکی شۆڕش کەوتۆتە ئەستۆی دەکرد و هەمیشە بە لێپرسراوێتییەوە مامەڵەی دەکرد و دەجوڵایەوە.\nجێگە دەستی شەهید غەریب هەڵەدنی لە زۆربەی داستان و قارەمانێتییەکانی شۆڕشی نوێدا بە ئەسپایی دیارە و جێگەی تێڕامانە. داستانەکانی (ئاسنگەران، ژیلوان، قەندیل، سماقوڵی، دەشتی کۆیە، قەیوان-ماوەت، دابان- هەلاج، گەرەوان) و هەزاران نەبەردیی تر، گەواهیدەری قارەمانێتی و بەجەرگیی کاک غەریب هەڵەدنی-ن.\nشەهید غەریب هەمیشە پارتیزانانە دەجوڵایەوە و ئه‌ركه نه‌خشه بۆكێشراوه‌كانی به‌خه‌مخۆرییه‌وه به‌جێده‌گه‌یاند، هەر بۆیەش زۆرجار لەلایەن سەرکردایەتییەوە ئەرکە گرنگەکانی پێدەسپێردرا. بەهۆی وریایی و لێهاتووییەکەیەوە، لە ساڵی ١٩٨٦ دا ئەرکی گواستنەوەی چەک و تەقەمەنی و کەل و پەلی سەربازی لە ناوچەی ئالانەوە بۆ بارەگاکانی یەکێتیی نیشتمانیی کوردستان لە دۆڵی جافایەتی پێسپێردرا.\nله زه‌مه‌نی ئه‌نفالی دووكه‌ڵ و خاكدا، کاک غەریب به‌چاوی خۆی خاپووركردنی كوردستانی بینی، راپێچی دانیشتووانه‌كه‌ی به‌ره‌و توونی مه‌رگی بینی، له هه‌موولایه‌ك ئاگر به‌ربووبوو و هه‌موو شتێكی ده‌سووتان، ته‌نیا خۆی له قه‌ره‌ی شۆڕه‌سوارانی هه‌ڵسانه‌وه و مانه‌وه نه‌ده‌دا. غەریب و هه‌ڤاڵه‌كانی تۆكمه‌ترین هه‌ست و هه‌ڵوێستیان بۆ ره‌تكردنه‌وه‌ی سیاسه‌تی شۆڤێنیستی به‌عسی نواند، سه‌لماندیان به‌عس چه‌ند زلهێز بێ، ناتوانێ ئاقاری پیاوانی شۆڕش ببڕێ. شەهید غەریب ئه‌مه‌نده گه‌وره بوو، ئه‌وه‌نده به‌جه‌رگ بوو، به‌قه‌د بارستایی كه‌ژه‌كانی كوردستان به وره و پڕكێش و زاد بوو، ئەنفال و شکانی هێزی پێشمەرگە كاری تێنه‌كرد، له‌و دۆخه نالەبارەدا نائومێد نەبوو، به‌ڵكو ده‌جوڵا و كاری ده‌كرد، رایه‌ڵه‌كانی رێكخستنی پێكه‌وه ده‌نا، دۆستی بۆ شۆڕش په‌یدا ده‌كرد، دایم لە خەمی هاوڕێ پارتیزانەکانیدا لە هەوڵی پەیداکردنی شوێن و خواردندا بوو.\nشەهید غەریب هەڵەدنی له خه‌باتی ژێرزه‌مینیدا كارامه و چاونه‌ترس بوو، كه‌م كه‌س به‌قه‌د ئه‌وی پێده‌كرا، ئه‌و لێهاتووییه‌ی وایكرد له سه‌رده‌می ئه‌نفال و پارتیزانیدا به‌گه‌وره‌یی ده‌ربكه‌وێ، نیگارێكی ناوازه له‌سه‌ر تابلۆی سه‌روه‌ری بۆ خۆی و یه‌كێتی و پێشمه‌رگه پارتیزانه‌كان بكێشێ. گەر باسی پارتیزانەکانی یەکێتیی نیشتمانیی کوردستان بکرێ، دەبێ باس و رۆڵ و کاریگەریی شەهید غەریب بەرز بنرخێنرێ.\nشەهید غەریب تەنها پێشمەرگەیەکی ئاسایی نەبوو، خاوەنی چەندین بەهرە و خولیای دیکە بوو، بەڵام هەموویانی خستبووە خزمەتی گەل و خاکەکەیەوە. شەهید غەریب خاوەن سەلیقەیەکی کلتووری و شوێنەواری بوو، زۆر حەزی بە کەلوپەلی کلتووری و مێژوویی دەکرد. لە ژیانی پێشمەرگایەتیدا چەندین ئاسەواری گرنگی مێژوویی دۆزیبۆوە و پاراستبووی، پاش دروستبوونی حکومەتی هەرێمی کوردستان لە ساڵی ١٩٩٣ دا، ئەو شوێنەوارانەی پێشکەش بە دەزگای شوێنەوارناسی سلێمانی کرد.\nبەداخ و پەژارەیەکی زۆرەوە خۆشیی سەرکەوتنەکانی راپەڕین بۆ کاک غەریب كه‌م بوو، له ناو كه‌فوکوڵی ئه‌و رۆژگاره‌دا، ئەم کەڵە فەرماندەیەی گەلەکەمان، ئەم شۆڕە سوارە تینوو بە ئازادییەی یەکێتیی نیشتمانیی کوردستان لە رووداوێکی دڵ تەزێندا و لە رۆژی ٢٢/٧/١٩٩٣ لە کاتی بەجێگەیاندنی ئەرکەکانیدا وەک فەرماندەی لیوای (٢٢)ی دوکان، شەهید کرا و گیانی پەپوولەیی باڵی گرتەوە بەرەو جیهانی سەرەوەی و بۆ کۆتاجار ماڵئاوایی لە ئێمە و لە کوردستانەکەشی کرد و چاوه نه‌رمه‌كانی بۆ هەتا هەتایە لێكنا و به‌ره‌و هه‌وارگه‌ی سه‌روه‌ران بەڕێكه‌وت.\nشه‌هیدبوونی کاک غەریب لەو ساتەوەخت و هەلومەرجە ناسکەدا فره كاریگه‌ر بوو، به‌ڵام كارو كردەوە‌كانی ئه‌و، هه‌ڵوێست و هه‌ڵمه‌ته‌كانی ئه‌و، گەورەیی بیر و ئامانجەکانی، دڵسۆزی و پاکی کەسێتی ئەو، هانی ئەداین لە سەر رێگای تێکۆشان شێلگیرتر بین.


كێشەی زەوییە كشتوكاڵییەكان لە سنووری ناوچە كوردستانییەكانی دەرەوەی ئیدارەی هەرێم – رۆژنامه‌ی خه‌بات\nكێشەی زەوییە كشتوكاڵییەكان لە سنووری ناوچە كوردستانییەكانی دەرەوەی ئیدارەی هەرێم\nئامادەكردنی: ناسر مەلا حەكیم:- چاوپێداخشاندنەوەیەك بە ساڵانی (1980ـ 2003) كە رژێمی ئەوكاتی عێراق لە سەرەتاوە بە درێژایی (1000) كیلۆمەتر و (3700) كیلۆمەتر چوارگۆشە، دەستی بە سەر زۆربەی زەوییە كشتوكاڵییەكانی كورددا گرتبوو، كە ئێستا دەكەونە ناوچە كوردستانییەكانی دەرەوەی هەرێمی كوردستان، ئەمەش لە سنووری پارێزگاكانی (مو‌سڵ ، سەلاحەدین ، كەركووك ، دیالە ) بوون. ئەم زەوییانە لە سنووری دەشتی (نەینەوا ـ مەخمور ـ سەرگەڕان ـ پەڵكانە ـ دوبز ـ داقوق ـ لەیلان ـ مەندەلی ـ و چەند گوند و شارۆچكەی دیكە) بوون، لە كاتێكدا ئەم زەوییانە (تۆمار) ” تاپۆ”ی رەشیان هەبوو، هەندێك لە زەوییە كشتوكاڵییەكانی كەركووكیش بە یاسای ژمارە (117)ی ساڵی (1970ـ 1976) لە سەر ئەو كەسانەی كە لەو سنوورە دەژیان و زۆربەیان كورد بوون و لە گەڵ هەندێك لە نەتەوەی توركمانیش كە لە ساڵانی (1930ـ 1940) لەو ناوچانە نیشتەجێ ببوون( تۆمار ـ تاپۆ ) كرا، بەڵام لە ساڵانی (1975ـ 1976) رژێمی عێراق (مەجلس قیادە سەورە) بە زۆر ئەو زەوییانەی كە كورد و توركمانەكان لە سنووری “كەركووك”دا خاوەندارێتییان دەكرد، لێیان سەندنەوە و دایان بە عەرەبەكان، بەڵام لە ساڵەكانی (1990) بە بەرپرسیاری (عەلی حەسەن مەجید)هەموو گرێبەستەكانی هەڵوەشاندنەوە و دووبارە دەستكرا بە دابەشكردنەوەی زەویە كشتوكاڵییەكان بە سەر خەڵكی عەرەبی هاوردەكراودا.\nهەر ئەو كاتە بوو كە رژێم سیاسەتی (بە عەرەب كردن و بە بەعسی كردن) (تەعریب و تبعيس )ی دەستپێكرد بە هاندان و هێنانی عەرەبی هاوردە لە ناوەراست و باشووری عێراق بۆنیشتەجێ كردنیان لە كەركووك و دەوروبەری و هەموو ئەو زەوییانەی كە لە (كورد و توركمان)ـەكان سەنرابوونەوە دران بە‌وعەرەبە هاوردانە، بەڵام دوای ئازاد كردنی عێراق لە ساڵی(2003)دا زۆربەی ئەو ناوچانە گەڕانەوە ژێر دەسەڵاتی هەرێمی كوردستان و دووبارە سوودیان لێوەرگرتنەوە، ئەو ناوچانە بۆماوەیەك بە ئارامی مانەوە و جوتیارانی كورد سوودیان لە زەویەكانیان وەردەگرت،  تا سەرهەڵدان و پەیدابوونی داعش لەو ناوچانە و جارێكی تر جوتیاران بوونەوە قوربانی ئەو گۆڕانكارییانەی كە لەو سنوورەدا روویاندا، بە لەدەستدانی زەوی و زار و تەنانەت زەرەرمەندیی گیانیشیان هەبوو، خیانەتكارییەكەی (16)ی ئۆكتۆبەریش زیانێكی زۆری بە ناوچە دابڕاوەكان گەیاند، بە تایبەتی زەویە كشتوكاڵییەكان كە دووبارە بەهاوكاری (سوپای عێراق و حەشدی شەعبی و پارێزگاری كەركووك) دەستیان بەسەر زەوییە كشتوكاڵییەكاندا گرتەوە كە لە سەردەمی رژێمی بەعسی رووخاو بەسەریاندا دابەشكرا بوو.\n(برا كریستیانەكان و شەبەك و ئێزدییەكان)یش بێبەش نەبوون لە دەستبەسەرداگرتنی زەوییەكانیان كە بە هەزارەها دۆنم زەوی كشتوكاڵی تاوەكو ئێستا تەعریب كراوە، وا بۆ ماوەی (سێ ساڵە ئەو زەوییانە كێشەیان لە سەرە و چارەسەر نەكراوە، ئەو زەوییانەی كە جوتیاری كورد جوتیان لێكردووە و كێڵاویانە هەمیشە بەروبومەكانیان لە كاتی دروێنەدا سووتێنراوە، لە سەر زاری بەرێوەبەرایەتی ( بەرگری شارستانی) (دفاع مدنی عێراقی) لە (27/6/2019) ئاماژەی بەوە كردووە كە زۆربەیان سووتاون، واتە كرداری كەسییە (بفعل الفاعل) كە دەستێكە بۆ لەناوبردنی بەروبووم و زەوی و زاری كوردەكان، ئاماژەشی بەوە كرد كە ئاماری سووتاندنی زەوییەكان بەمشێوەیە بووە: لە پارێزگای سەلاحەدین (5641) دۆنم زەوی كشتوكاڵی سووتاوە كە (2400)دۆنم زەوی كشتوكاڵی كوردە لە سنووری دوزخورماتوو، لە سنووری پارێزگای كەركووك (5560) دۆنم زەوی كشتوكاڵی سووتاوە كە (4000) دۆنم زەوی كشتوكاڵی كوردە، لە پارێزگای دیالە (2500) هەزار دۆنم زەوی كشتوكاڵی سووتاوە كە (1100)دۆنم زەوی كشتوكاڵی كوردە. ئەمە لە كاتێكدایە بە پێی وتەی “مەهدی كاكەیی” بەڕێوەبەری كشتوكاڵی كەركووك، زۆربەی هاوكاری كشتوكاڵی بۆ جوتیارانی كورد وەستاوە و لە رووی پێدانی (دانەوێڵە و پەینی كیمیایی و ئامێری كشتوكاڵی) هیچ هاوكاری ناكرێن. ساڵی پار دەغڵ و دانەكانیان سوتاندن و ئەمساڵیش بەرهەمی جوتیارە كوردەكان لە كەركووك وەرناگیرێت، هەرچەندە پلانی (وەزارەتی كشتوكاڵی عێراقی) ئەوەیە كە بەروبوومی جوتیاران لە نێوان نەتەوەكاندا بێ جیاوازی وەردەگیرێت، بەڵام مەرج ئەوەیە كە دەبێت زەوییەكان كێشەی لەسەر نەبێت، ئەمە لەكاتێكدایە كە زۆرینەی زەوییە كشتوكاڵییەكانی كورد كێشەی لەسەرە، بۆیە ناچێتە ناو پلانەكەوە، جێگای ئاماژە پێكردنە كە زۆرینەی جوتیارانی كورد بایەخ بەچاندنی (گەنم و جۆ و گەنمە شامی) دەدەن و ئەمە دوو ساڵیشە گەنمە شامی ناچێنن، لە بەرئەوەی كێشەیان بۆ دروستبووە.\nلە سەر زاری (حەمید نایف) وتەبێژی وەزارەتی كشتوكاڵی عێراق دەڵێت: عەرەب بە هاوكاری سوپا و حەشدی شەعبی چەندین زەوی كشتوكاڵی كوردیان لە هەندێك گوند و شار و شارۆچكەی ناوچە دابڕاوەكان داگیركردووە، دوای خیانەتكارییەكەی (16) ئۆكتۆبەر و بە سوودوەرگرتن لەو بۆشاییە ئەمنییە و نەبوونی دەسەڵاتی كوردی، هەرچەندە تاوەكو ئێستا (سێ) كۆبوونەوە لەسەر ئاستی باڵا ئەنجامدراوە بۆ چارەسەری كێشەی زەوییەكان، بەڵام بێسوود بووە. كە دواین كۆبوونەوە لە بەرواری4ی3ی2019 لە بەغداد ئەنجامدراوە، بە ئامادە بوون و سەپەرشتی “تورهان موفتی” سەرۆكی سكرتێری باڵای هەماهەنگی (تنسیق) نێوان پارێزگاكان و پارێزگاری سەپێنراوی كەركووك (راكان جبوری ) و چەند ئەندامی ئەنجومەنی كەركووك و نوێنەرانی كوردی كەركووك لە پەرلەمانی عێراق، لە نێوان ئامادە بوواندا “كاكە ڕەش ” سەرۆكی ماددەی (140) لە پارێزگای كەركووك ئامادە بوو، جگە لە نوێنەری پارتی كە ئامادە نەبوو، هەموو بابەتەكان باسكران، بەتایبەتی زەوییە كشتوكاڵییەكانی كورد لە سنووری (سەرگەڕان ـ داقووق ـ تازە ـ پەلكانە ـ بەشیر ـ لەیلان ـ دوبز )و چەندین ناوچەی تر، بەڵام تاوەكو ئێستا هیچ هەنگاوێكی كردەنی بۆ ئەم مەبەستە نەنراوە.\n“فارس عیسا” نوێنەری حكوومەتی هەرێمی كوردستان لە بەغداد، سەرۆك وەزیرانی عێراقی پێشوو “عادل عەبدولمەهدی” سەبارەت بە سیاسەتی بەعەرەبكردن (تعریب) و گۆڕینی دیمۆگرافیای ناوچەكە و دەستبەسەرداگرتنی زەوی كشتوكاڵی كوردەكان لەلایەن عەرەبەكانەوە ئاگادار كراونەتەوە، هەرچەندە “عادل عەبدولمەهدی” لە لای خۆیەوە بەڵێنیدا كە كێشەكان چارەسەر بكات، بەڵام بێسوود بوو. ئاماژە بەوەشكراوە كە (300000) سێسەد هەزار دۆنم زەوی كشتوكاڵی كورد و بەشێك لە توركمانەكانیش كێشەی زەوییان هەیە، هەرچەندە لە دەستووری عێراق و ماددەی (140)دا ئاماژەی بەوە كردووە كە هەموو زەوییە كشتوكاڵییەكان و خاكەكە بگەڕێتەوە بۆ خاوەنەكانیان، بەڵام تا ئێستا هیچ هەنگاوێك بەو مەبەستە بۆچارەسەری كێشەكان نەنراوە و بە پێچەوانەوە رۆژ بە رۆژ كێشەی ناوچە دابڕاوەكان قوڵتر دەبنەوە.\nبابه‌تی پێشوو وەزارەتی پەروەردە ھەلی كار بۆ 3299 كەس دەڕەخسێنێت\nبابه‌تی دواتر كوردو دەوڵەتداری


بەرهەمی ژنە سینەماكارێكی كوردستانی رۆژهەڵات لەوڵاتی لێهستان نمایش كرا " />\nزایینی: ٢١-٠٧-٢٠١٣ - هەتاوی: ١٣٩٢/٠٤/٣٠ - ١٨:٤٠ تاران قه‌باره‌ی فۆنت:\nكوردستان میدیا: فیلمی "سكوت بركەها" لەدەرهێنانی ژنە سینەماكارێكی مەریوانی لەفێستیڤاڵی نێودەوڵەتی فیلمە ئاماتۆرەكانی وڵاتی لێهستان نمایش كرا.\nكورتە فیلمی ئەزموونی "سكوت برکەها" لەدرهێنانی فاتمە دەستمەرد لە ١٤ـەمین خولی فێستیڤاڵی نێودەوڵەتی لەوڵاتی لێهستان چووە سەر پەرەدەی سینەماكان.\nماڵپەڕی خەبەری کورتە فیلم بڵاوی کردەوە، ئەو فێستیڤاڵە بە بەشداریی بەرهەمی سینەماكارانی وڵاتانی جۆراوجۆر لە چەندین بەشی تایبەتدا بەڕێوە چوو.\nفیلمی سكوت بركەها ساڵی ١٣٨٩ لە دەروووبەریی مەریوان وێنەی گیراوە و لە چەندین فێستیڤاڵی ناوخۆیی و دەرەوەدا نمایش كراوە و خەڵاتی بەدەست هێناوە.\nئەو فیلمە لە دوایین بەشداریی خوێدا لە فێستیڤاڵی فیلمسازانی بێ‌پارە لە تاران نمایش كرا.


قاسمی : رژێمی ئەمریکا تووشی جورێک لە ناهومێدی و توڕەیی درێژخایەن بووە - SAHAR KURDISH (Sorani)\nقاسمی : رژێمی ئەمریکا تووشی جورێک لە ناهومێدی و توڕەیی درێژخایەن بووە\nJan 11, 2019 18:16 Asia/Tehran\nوتەبێژی وەزاڕەتی دەرەویە ئێران بە رەتکردنەوەی تۆمەتە بێ بنەماکانی وەزیری دەرەوەی ئەمریکا گوتی : رژێمی ئەمریکا لە رێککەوتنێکی ڕەوا کە ئەنجامی دانوستان بوو، هاتەدەر و ئێستا لەوەی کە ناتوانێ بەدیلێکی بۆ بدۆزێتەوە تووشی جۆرێک لە ناهومێدی و توڕەیی درێژخایەن بووە .\nمایک پەمپئۆ رۆژی پێنجشەممە لە قاهیرەی پتەختی میسر ، لە درێژەی پرۆژەی لە ئێران ترساندن گوتی : بایکۆتە ئابووریەکانی ئەمریکا دژی ئێران سەختترین بایکۆتی مێژوون لە چەشنی خۆیدا و توندتریش دەبن تا ئێران وەک وڵاتێکی ئاسایی هەڵسوکەوت بکات .\nپەمپئو لە پاشان لە تووتێکێدا کە نیشانەی ئەوپەڕی توڕەیی ئەمریکا لە دسەڵات و کارتێکەریی ئێران لە هاوکێشەکانی ناوچەیی هەخەتی ، بانگشەە ئەوەی کرد ، جیهان بە بازنەی بەرفراوانی هەڕشەکانی ئێرانی زانیوە .\nبارام قاسمی رۆژی هەینی وتیشی : ئەمریکا و بە تایبەت رژێمی توندئاژۆیی ئێستای بە هۆی دوژمنکاریی دێرینی لە گەڵ گەلی ئێران ، رێگایەکی گرتووەتەبەر کە هیچ قازانجێکی بۆ ئەمریکا نیە .\nئەو حەختی کردەوە : ئەمە دژبەیەکیەکی گەورەیە کە ئەمریکا لە لایەک دوژمنیی لە گەڵ گەلی ئێرانی بەوپەڕی خۆی گەیاندووە و لە لایەکی دیکەوە ریاکارانە خۆی بە لاگری وتووێژ نیشان ئەدات .\nوتەبێژی وەزاڕەتی دەرەوەی ئێران وتیشی: ئێران هەمیشە نیشانی داوە پێکەوەژیانی ئاشتیانە لە گەڵ دراوسێکانی دەوێ بەڵام ئاکاری ئەمریکا نیشان ئەدا بە دوای دووبەرەکیی نانەوە و بەدیهێنانی پاشاگەردانی نوێ لە ناوچەکەدایە .\nقاسمی هەروەها جەختی کردەوە لەسەر پێویستیی پاراستنی وشیاریی گەلانی ناوچەکە لە بەرامبەر فێڵ و دهۆ و سیاسەتی دووبەرەکی نانەوەی کاربەدەستانی ئەمریکی .


ڕێبین هەردی : مۆتەکەی دەوڵەت . – WTARIKURD\nڕێبین هەردی : مۆتەکەی دەوڵەت .\nرەنگە یەکێک لەو قسە هەرە جوانانە کە جارێک بەختیار عەلی لەیەکێک لەکۆڕەکانیدا درکاندی ئەوە بێت کە وتی ( لێرەدا بەپێی بیرەوەریی وتەکان ئەهێنمەوە ) رەنگە ئایدیای دروستکردنی دەوڵەت ، جەهەنەمیترین ئایدیایەک بێت کە رۆژئاوا فڕێیداوەتە ناو دنیای دەرەوەی خۆی‌و بەتایبەتی خۆرهەڵات بەگشتی‌و خۆرهەڵاتی ناوەڕاست بەتایبەتی . لەناکاو سەدان گەلانی جیاواز کە ساڵانیکی یەکجار دورودرێژ بەبێ ئەم مۆدێلە سیاسیە ژیاون بەبێ ئەوەی هەست بەهیچ کەموکوڕیەک بکەن ، هەست ئەکەن گەر دەوڵەتی تایبەتی خۆیان نەبێت ، ئەوا کێشەو گرفتێکی گەوەرەیان هەیە . حەزکردن‌و ئارەزویەکی شێتانە بۆ دروستکردنی دەوڵەت ئەبێتە خەونی سەرەکی هەمو ئەو دەستەبژێرە سیاسیانەی کە بڕوای تەواویان بەوە هەیە بەبێ بونی دەوڵەت نە کەرامەت‌و نە ژیان‌و نە ئاسایشیان دابینکراوە . دەوڵەت ئەبێت بەو فانوسە ئەفسوناویەی ئەتوانێت چارەسەری هەمو دەردەکان بکات‌و تا ئەوکاتەش کە ئەم دەوڵەتە نەبێت ، هەر چارەیەکی دی بگیرێتە بەر جگە لەدرێژەدان بەدەردەکان هیچی تر نیە . گەلانیک کە نەک ساڵانیکی درێژ ، بەڵکو چەندان سەدە بەبێ دەوڵەت ژیاون‌و هەستیان بەهیچ یەک لەو شتانە نەکردوە کە پاش دروستبونی مۆدێلی دەوڵەت هەستی پێ ئەکەن . لەناکاو هەموان بەدوای دەوڵەتدا ئەگەڕێن‌و لەپێناویدا ئامادەن هەمو قوربانیەک چ بەگیان چ بەسامان بدەن . ئازادی کورت ئەبێتەوە بۆ بونی دەوڵەت‌و کوێلایەتیش نەبونی . دواکەوتویی‌و بێدادی بەهۆی نەبونی دەوڵەتەوەیەو پێشکەوتن‌و دادپەروەریش بەدروستکردنی دەوڵەت . دەوڵەت سەرچاوەی چارەسەرکردنی هەمو کێشەکانەو نەبونیشی سەرچاوەی هەمو نەهامەتیەکان . سەدەی نۆزدەو سەرەتاکانی سەدەی بیست ، سەدەکانی پەتای دروستکردنی دەوڵەتە کە بڕیارە بەدروستبونی ، هەرچی کێشەی کۆمەڵایەتی‌و ئابوری‌و سیاسی هەیە چارەسەر بکرێت .\nلەگەرمەی ئەم پەتایەدا بو کە یەکێک لەهەرە شاعیرە فەڵەستینیە ناسراوەکان کە پێش ئەوەی خەونی دروستبونی دەوڵەتی فەڵەستینی ببینێت کۆچی دوایی کرد . لەیەکێک لەچاوپێکەوتنەکانیدا بەرادەیەک شەیدای دروستبونی دەوڵەت بوبو کە گوتی ئەو دەوڵەتی ئەوێت ، زیندانی بکات ، ستەمی لێبکات ، پۆلیس‌و هێزی ئاسایشی هەبێت کە سەرکوتمان بکات ، هیچ یەک لەمانە گرنگ نین ، گرنگ ئەوەیە دەوڵەتم هەبێت . مەحمود دەروێش کاتێک ئەم قسانەی ئەکرد دوای ئەو روانینە کەوتب‌و کە ئامانجی سەرەکی دەوڵەت‌و نەبونیشی بەمانای نەبونی خودی ژیانە .\nلەم قسانەی مەحمود دەروێش‌و هەمو ئەو روانینانەوە کە بۆ دەوڵەت هەبون ئەو ئەزمونە ستەمکاریانە دروستبون کە قسەکانی مەحمود دەروێشیان بەزیادەوە بەدی هێنا . دەوڵەتانێک دروستبون کە پۆلیس‌و ئاسایش‌و دەزگایەکی موخابەراتی بەهێزیان هەیە کە خەڵکی نەک تەنها زیندانی‌و ئەشکەنجە ئەکرد ، بەڵکو کۆمەڵکوژو جینۆسایدیشی ئەکردن . سەدەی بیست سەدەی دروستبونی ئەو دەوڵەتانەیە کە زۆرترین سامانی وڵات لەکەرتی سەربازی‌و موخابەراتیدا سەرف ئەکات نەک بۆ ئەوەی پارێزگاری لەژیان‌و ئازادی هاوڵاتیانی بکات ، بەڵکو بۆئەوەی دەزگایەکی سەرکوتکەری بەهێزو دەستکراوە دروستبکات بۆ هەمو ئەو هاوڵاتیانەی کە بەهەر هۆیەک بوە لەدۆخی هەبو ناڕازیین یان بیر لەگۆڕانی ئەکەنەوە . دەوڵەت‌و پارێزگاریکردنی لەبری پاریزگاریکردن لەهاوڵاتی دائەنیشێت‌و بگرە ئەرکی هاوڵاتی ئەبێت بەقوربانیدانی بەردەوام لەپێناوی ئەم دەوڵەتە تازە دروستکراوەدا . دەوڵەتی دروستکراویش، دەوڵەتی ئەبستراکت‌و دەزگاکان نیە ، بەڵکو دەوڵەتی دەستەبژێر یان بنەماڵەیەکی خێڵەکی یان ئایدۆلۆژیە . هەموان ئەبێت لەپێناوی دەوڵەتدا ئامادەی قوربانیدان بن کە کورت بۆتەوە بۆ سەروەری‌و باڵادەستی ئەو دەستەبژێرو بنەماڵە خێڵەکی یان سیاسیە . پارێزگاری لەدەوڵەت یەکسان ئەبێت بەپارێزگاریکردن لەبەرژەوەندی‌و سەروەری ئەو دەستەبژێرو بنەماڵەیە . لەسەدەی بیستدا خەونەکەی مەحمود دەرویش دێتە دی ، بەڵام ئەوەی جێگەی سەرسوڕمانە ئەوەیە چۆن شاعیرێکی وا گەورە ئەوەی نەدی هاتنە دی خەونەکەی چ تراژیدیایەکی سیاسی‌و کۆمەڵایەتی گەورەو چ چیرۆکێکی تاڵی ژیانی پڕ لەکوشتارو کۆیلایەتی بۆ هەمو ئەو گەلانە دروستکردوە کە بڕیار بو دروستکردنی دەوڵەت کۆتایی بەگرفت‌و چەرمەسەریەکانیان بهێنێت .\nبەڵام ئێمە لەسەدەکانی نۆزدەو بیستدا ناژین . لەسەردەمی خەونی دێرینی مەحمود دەروێشدا ناژین . بەڵکو لەسەدەیەکدا ئەژین کە ئەزانین ئەو خەونە چ کارەساتێکی بۆ مرۆڤەکانی ئەم ناوچەیە دروستکردوە کە تاهەنوکەش پێوەی گیرۆدەن‌و تاهەنوکەش ئازارەکانی ئەچێژن . ئەوەی کە تا ئێستاش گەلانێک هەن خەون بەدەوڵەتەوە لەسەر شێوازەکەی مەحمود دەروێشەوە ئەبینن ، نەک بەڵگە نیە بۆ دروستی بۆچونەکانیان ، بەڵکو بەڵگەیە بۆ کوێربونێکی مێژویی لەوەی ئەم خەونە لەسەر ئێسک‌و پروسکی هەزاران کەس دامەزراوە کە تەنیا تیایدا نەک دەوڵەت ، بەڵکو دەستەبژێرو بنەماڵەیەک بەئارەزوی خۆیان گەلێکیان بەبارمتەو خزمەتکارو کۆیلەی خۆیان وەرگرتوە . لەسەدەیەکدا ئەژین ئەزمونی بەعسی لەشێوە جیاوازەکانیدا بینی . ئەو دیکتاتۆرە خۆێنڕیژانەی بینی کە بەتیرۆرو ئەشکەنجە حوکڕانی ئەکەن‌و جەهەنەمێکی راستەقینەیان بۆ هاوڵاتیانی خۆیان دروستکردوە . راپەڕینەکانی جیهانی عەرەبی لەبەشێکی گرنگیدا بریتی بو لەناوتنێکی گەورە بەو خەونەی کە مەحمود دەروێش ئەیبینی ، بەڵام بەبێ ئەوەی لەگەڵ ئەو هەمو قوربانیدان‌و خۆبەختکردنەدا بتوانێت کۆتاییەکی بۆ دیاری بکات . بەهاری عەرەبی لەزوربەی ناوچەکان بوە بەپایزێکی خوێناوی کە تاهەنوکەش زوربەی دەوڵەتەکانی ناوچەکە بەپێشهاتەکانیەوە ئەناڵێنن . ئەم تراژیدایەش بەو شێوەیە بەردەوام ئەبێت مادام کەسانێک مابن خەونی دروستکردنی دەوڵەت لەخەونی باڵادەستی‌و سەروەری دەستەبژێر یان بنەماڵەیەکی سیاسی جیاناکەنەوە. بەردەوام ئەبێت مادام هێشتا کەسانێک مابن پرسی دەوڵەت ، بەجیا لەپرسی ئازادی‌و دادپەورەری بۆ هاوڵاتیانی کۆمەڵگا پێشکەش بکەن .\nس ـ ئاوێنە\nبەکلیکێک لەسەر سمبولەکانی خوارەوە ، ئەم بابەتە دەگات بەهاوڕێكانت\nئەشرەفی پەهلەوی ـ ژنێكی پڕ لەڕەمزو ڕاز\nنەبەز گۆران : پارەی ژێرزەمینەكان لای منە .


NRT TV | سیاسی | خانمە هونەرمەندێکی کورد بە زیاتر لە شەش ساڵ زیندانیکردن سزادرا\nخانمە هونەرمەندێکی کورد بە زیاتر لە شەش ساڵ زیندانیکردن سزادرا\nکچەکەی داوا لە حکومەتی هەرێم دەکات دایکی بە تەنها جێنەهێڵن\n39068 جار خوێندراوەتەوە\nلە لێدوانێکدا بۆ بە دیجیتاڵ میدیای ئێن ئاڕ تی، نەورۆز ئاکاڵان پارێزەری خانمە هونەرمەندی کورد "جانێ" لە باکوری کوردستان، وتی " ئەمڕۆ دادگای تورکیا سزای شەش ساڵ و سێ مانگ زیندانیکردنی بەسەر جانێ دا سەپاند.\nئەمڕۆ یەکەم دانیشتنی دادگاییکردنی خانمە هونەرمەندی کورد هۆزان جانێ بەڕێوەچوو، کە دوو ڕۆژ پێش هەڵبژاردنەکانی تورکیا لە شاری ئەدەنە لە نزیک ئەستەنبوڵ لەلایەن پۆلیسی ئەو وڵاتیەوە، بە تۆمەتی هاوکاریکردنی خەڵکی ڕۆژئاوای کوردستان و پەکەکە دەستگیرکرابوو.\nپێش دادگاییکردنەکە دیلانی کچی هونەرمەند جانێ لە لێدوانێکدا بۆ دیجیتاڵ میدیای ئێن ئاڕ تی، داوای لە حکومەتی هەرێمی کوردستان کرد دایکی بە تەنها بەجێنەهێڵن و ڕێگەنەدەن سزا بدرێن. جانێ وێڕای ئەوەی دایکییەتی، بۆ هونەری کولتووری کوردی گۆرانی وتووە.\nپێشتر لە کۆنفرانسێکی ڕۆژنامەنووسی ئەنگێلا مێرکل ڕاوێژکاری ئەڵمانیا و ڕەجەب تەیب ئەردۆغان سەرۆک کماری تورکیادا، مێرکل بەڵێنیداوە کە بەدواداچوونی ورد بۆ کەیسی جانێ بکات؛ بۆ ئەو مەبەستەش وەزارەتی دەرەوەی ئەڵمانیای ڕاسپاردووە کاری جددی لەو دۆسیەیەدا بکات.\nجانێ لە شاری ئامەدی باکوری کوردستان لەدایکبووە و سەرەتا بە گۆرانیی نەتەوەیی و شۆڕشگێڕی دەستی بە کاری هونەری کردووە، نزیکەی ١٩ ئەلبومی هەیە لەگەڵ چەند کلیپێکدا، ماوەی ٢٣ ساڵە لە ئەڵمانیا دەژی و ڕەگەزنامەی ئەو وڵاتەی هەیە.


نۆرەی کاک مەسعودیش بدەن\nخوێندنی باڵا ئەنجامی تاقیکردنەوەکانی توانستی زمانی ئینگلیزی راگەیاند\nبه‌ڤیدیۆ..خانمه په‌رله‌مانتارێكی تونس دژی خوێندنی فاتیحه‌یە بۆ رۆحی مورسی\nحه‌شدی شه‌عبی: له‌ماوه‌ی ئه‌مساڵدا 103 هه‌وڵی "تیرۆرستی"مان پوچه‌ڵكردوه‌ته‌وه\nنۆرەی کاک مەسعودیش بدەن\nكاوه شێخ عه‌بدوڵا\nلە کاتی گفتوگۆی نێوان حکومەتی عێراق و ی.ن.ک لە ساڵی 1984 بەدواوە، مام جەلال (وەکو خەسڵەتە هەمیشەییەکەی خۆی لە سیاسەتدا) زۆر زیرەکانە دەیەوێ سەدام حسێن لە هاوکێشەی گفتوگۆکەدا بێنێتە دەرەوەو بە سەرانی بەعس دەڵێ: لەم قۆناغەدا پێویستە سەدام حاکمبێ نەک حاسم!\nبۆ ئەوانەی عەرەبی باش تێناگەن، حاسم یەعنی یەکلاییکەرەوە.\nسروشتی گفتوگۆو ڕێککەوتنی نێوان دوو لایەنی ناکۆک و هاوسەنگ وایە، کە واباشترە میانگیرێک لەنێوان لایەنەکاندا هەبێ. هەم وەکو چاودێر، هەم وەکو شاهێد تا بزانێ چ لایەکیان پابەند نابێ بە رێککەوتنەکەوە.\nئێستا هەر سێ لایەنە سەرەکییەکەی هەرێمی کوردستان بە نووسراو رێککەوتنی سیاسییان هەیە و وا دەردەکەوێ ناکۆکی قوڵیان نەماوە.\nلەم میانەدا کاک مەسعود .... کە پارتی پلانی داناوە بیکاتە سەرۆکێک لە دەرەوەی حزب و حکومەت و بارەگای تازە بە لۆگۆ و ناونیشانی جیاوە بۆ کردووەتەوە.... وا خۆی دەردەخات لە دەرەوەی حزب چاوەڕێی قبوڵکردنیەتی وەکو سەرۆکێکی مێژوویی!\nبۆ ئەم قۆناغەی حوکمڕانی سێقۆڵیی پارتی و یەکێتی و گۆڕان، واباشترە بارزانی وەکو حاکم بهێننە ناو ڕێککەوتننامەکانیان و ناچاری بکەن لە نێوان هەرسێ بلۆکی سەوز و زەرد و نیلی، خۆی نەخات بە بارێکدا و مام جەلال وتەنی حاسم نەبێ بەڵکو حاکمبێ.\nبۆ پارتییەکان و بەشێکی زۆری کورد لە پارچەکانی تری کوردستان، کاک مەسعود پێگەیەکی گرنگ و یەکلاییکەرەوەی هەیە. یەکێتی و گۆڕان بێ هیچ سڵکردنەوەو شەرمکردنێک، دەتوانن زیرەکانە ئەو شەخسیەتەی کاک مەسعود بەکاربێنن بۆ سەرخستنی ڕێککەوتننامەکانیان و نەهێڵن تەنیا خۆی بەلای پارتی و بەرژوەندییەکانیدا بخات... کە ڕوون و ئاشکرا لەو ۱۰ ساڵەی سەرۆکی هەرێم بوو، زۆر پارتییانە و حزبییانەو زۆرجاریش خێڵەکییانە هەڵسوکەوت و مامەڵەی دەکرد.\nئەمەی من دەیڵێم بە مانای دروستکردنی مەرجەع نایەت، چونکە ژینگە و سروشتی سیاسەتکردن لە هەرێمی کوردستان هەرگیز رێگە بە دروستکردنی تاک مەرجەعی سیاسی نادات. بەڵام دەکرێ بۆ ئەوەی ئەزموونە قوپاو و شکاوەکانی دە ساڵی ڕابردوو چەندبارە نەبنەوە، دەرفەتێکی سیاسی... تەنیا سیاسی نەک حوکمڕانی و ئیداریی... بۆ کاک مەسعود بڕەخسێنرێ تا ناچاری بکەن چاودێر و شاهێدبێ و لە کاتەی ملەجوڕەکردن یان پێشێلی رێککەوتنەکان لەلای پارتییەوە ئەگەر کران، ئەوا کاک مەسعود ئیحراج بکرێ کە سەرکردایەتی پارتی بهێنێتەوە جێوڕێی خۆی لەناو ڕێککەوتنەکاندا.\nهەوڵ بدە مەڵێ خەیاڵپڵاوییە ئەم پێشنیازە، چونکە لە سیاسەتدا هێز و بێ هێز جێگیر نین. دەکرێ لەم قۆناغەدا بێ هێزەکان ...کە حزبەکانی جیا لە پارتین... بەڕێی زیرەکانە بەهێزەکە .... کە پارتییە... ناچار بکەن بەرژەوەندی ئەوانیش لەبەر چاو بگرێ و خۆی نەبێتە حاکمی ئەوەڵ و ئاخیر وەکو لە دوای 2015ەوە بێمەنناتانە چی ویستووە کردوویەتی.\nکاک ڕابون کێشە سیاسیەکانت بە من چارە نابێت\nوەی لەو نیەتپاكییە!\nئیسماعیلی سابووری: سه‌رده‌می مردنی هونه‌ری ڕاقیی و له‌دایكبوونی هونه‌ری گه‌عده\nچی ئێمەی کۆکردۆتەوە؟!\nحزب چارەسەرە یان قەیرانە؟\nعەشقی ٢٤ ساڵ لەمەوبەرو عەقڵی ئێستامان!\nلە خوام دەویست نەخۆشکەوم\nحەڤدەی شوبات یەکەم سەعاتەکانی دەسپێکردنی\nدایکم لەگەڵ خۆیدا گولـلـەکەی بردە ژێر گڵ!\nرێباز حەملان و مەولود باوەمراد


نۆت ۷ بەمزووانە وەشانی نوێی پێدەگات لە شانشینی یەکگرتوو، لەمەودوا ئاستی بارگاوی کردنەکەی لە %30 تێپەڕ ناکات – کەی ئای تی ئێن\nسامسۆنگ 11, كانونی یه‌كه‌م 2016\nنۆت ۷ بەمزووانە وەشانی نوێی پێدەگات لە شانشینی یەکگرتوو، لەمەودوا ئاستی بارگاوی کردنەکەی لە %30 تێپەڕ ناکات\nسامسۆنگ لە هەوڵێکی زۆر چڕدایە بۆ گەڕانەوەی مۆبایلەکانی نۆت ۷ بۆ کۆمپانیاکەی، هەندێک بەکارهێنەران هێشتا مۆبایلەکەیان لاماوە، بۆیە سامسۆنگ وەشانێک بە مەبەستی سەلامەتی بەکارهێنەرانی بڵاودەکاتەوە لە شانشینی یەکگرتوو.\nلە ۱٥ی ئەم مانگەدا، نۆت ۷ لە شانشینی یەگرتوو نوێکرنەوەیەکی پێدەگات کە وەشانی سەلامەتیە بۆ بەکارهێنەرانی، کاری وەشانەکە لە کارخستنی بارگاوی کردنەوەی تەواوی پاتریەکەیە و ناهێڵێت مۆبایلەکە لە کاتی بارگاوی کردنەوەدا لە ئاستی %۳۰ تێپەڕ بکات ئەمەش بە مەبەستی ڕێگە گرتن لە نا دروستی و هەڵەی بارگەی مۆبایلەکە.. ئەوە دەزانین کە توانستی پاتری مۆبایلەکانی نۆت ۷ ۳٥۰۰ میلی ئەمپێرە، بەڵام بەمزووانە دەتوانیت تەنها ۱۰۰۰ میلی ئەمپێر زیاتر بەکاربهێنیت.\nلەوە دڵنیانین کە وەشانەکە بۆ ناوچەکانی تریش بڵاودەکرێتەوە، بە تایبەتی بۆ ئەوروپا، چونکە ئەمە تەنها لە پەڕەی Samsung UK ەوە بڵاوکراوەتەوە..\nتاگەکان note 7 problem


گەشتکردنی ھاونیشتمانییان بۆ تورکیا بەڕێژەی ٧٥% کەمی کردووە\n2019-10-15 [12:00 PM]\nلە ماوەی کەمتر لە ھەفتەک و لەگەڵ دەستپێکردنی ھێرشی تورکیا بۆ سەر رۆژئاوای کوردستان، گەشتکردنی ھاونیشتمانییان بۆ ئەو وڵاتە بەڕێژەی ٧٥% کەمیکردووە.\nلاوەند مەموەندی، سەرۆکی یەکێتیی کۆمپانیاکانی فڕۆکەوانیی گەشتیاری لە ھەرێمی کوردستان راگەیاند "لە ماوەی کەمتر لە ھەفتەیەکدا بەھۆی ھێرشی تورکیا بۆ سەر رۆژئاوای کوردستان، گەشتکردن لە بواری گەشتوگوزاری بۆ تورکیا بەڕێژەی ٧٥% کەمی کردووە و، بلیتی چوون و گەڕانەوە بە فڕۆکە لە ھەولێر بۆ ئیستەنبووڵ لە نزیکەی ٤٠٠ دۆلارەوە بۆ ٢٥٠ دۆلار دابەزیوە".\nتورکیا بە یارمەتیی ھێزە ئۆپۆزیسیۆنە چەکدارەکانی سووریا لە ٩-١٠-٢٠١٩ ھێرشێکی فراوانی کردە سەر رۆژئاوای کوردستان و بەھۆیەوە تاوەکو ئێستا دەیان ھەزار ھاونیشتمانی ئاوارەبوون و ژمارەیەکی زۆریش گیانیان لەدەستدا سەرەڕای ئەوەی زۆربەی وڵاتانی جیھان دژی ئەو ھێرشەی تورکیان، بەڵام تورکیا بەردەوامە لە ئۆپەراسیۆنەکەی.\nسەرۆکی یەکێتی کۆمپانیاکانی فڕۆکەوانی گەشتیاری لە ھەرێمی کوردستان، باسی لەوەش کرد، ئێستا ئاڕاستەی گەشتکردن بۆ گەشتوگوزار لە ھەرێمی کوردستاندا گۆڕانکاری بەسەر ھاتووە "پێشتر گەشتکردن زیاتر بۆ تورکیا بوو، ئێستا بە ئاڕاستەی دوبەی گۆڕاوە".


جەبار ئەمین، لە عەفرینەوە پەیامێکی بڵاوکردوە\nڕۆژی دووشممە گەیشتمە ڕۆژئاوای کوردستان\nجەبار ئەمین، لە پەیامێکدا، کە لە ئەکوانتی تایبەتی خۆی لە تۆڕی کۆمەڵایەتی فەیسبۆک بڵاویکردوتەوە، دەڵێت"ڕۆژی دووشەممە گەیشتمە ڕۆژئاوای کوردستان. لەگەڵ نەسرین عبداللە، وتەبێژی یەکینەکانی پاراستنی ژن ـ یەپەژە و عبدالکریم عومەر، بەرپرسی دەستەی کاروباری دەرەوەی هەرێمی جزیرە، ئیوارەی سێ شەممە گەیشتمە عەفرین. عەفرینێک، کە لە باکوور و ڕۆژئاوای هەرێمەکەوە لە ژێر هێرشی لەشکری تورکیای فاشیستە، و لە باشور و ڕۆژهەڵاتەوە لە ژێر هێرشی چەتە ئیسلامیەکانی سەر بە ئەردوگانە".\nلە عەفرین لە مەزاری شەهیدان و ئاڤێستا خابوروە دەستم پێکرد\nجەبار ئەمین، بەردەوام دەبێت و دەڵێت:"لە عەفرین لە مەزاری شەهیدان و مەزاری ئاڤێستا خاپورەوە، دەستم بە سەردانەکەم کرد. بەگەیشتنم چاوم بە کچ و کوڕێکی تەمەن ١٠، ١٢ ساڵان و فریشتەیەکی ٣٠، ٣٥ ساڵان کەوت، منداڵەکان لەسەر گۆڕی باوکی شەهیدیان و فریشتەکە لە سەر مەزاری مێردی شەهیدی دەگریان، تازە ناشتبویانن و گوڵیان لەسەر دادەنا".\nزۆربەی شەهیدەکان سڤیلن\nپارلەمانتارەکەی پارتی ژینگەی سوید، ئاشکرای دەکات:"\nتەنها لەم مانگەدا، نزیکەی ٢٠٠ تا ٣٠٠ شەهید بۆ ئەم مەزارەی عەفرین براوە کە ئەو سەردانی کردوە. لەوانە، زیاتر لە ١٩٠ کەسییان سڤیل بون بوونەتە قوربانی هێرشی دڕندانە و ناڕەوای تورکیا. ژمارەی شەڕڤانانی شەهیدیش زۆر بوون".\nسڤیلەکان دەکرێنە ئامانج و کیمیاویش بەکارهێنراوە\nپارلەمانتار جەبار ئەمین، ئاشکرای دەکات:"لە خەستەخانەش لە زاری دکتۆرەکانەوە پێم گەیشت، کە ژمارەی هاوڵاتیانی بریندار لە ٥٠٠ کەس زیاتر بووە. هەر لەوێ بەڕێوەبەری خەستەخانە نەخۆشیکی پیشان دام، کە بە ناپاڵم هەندێک لە دەم وچاو و لەشی سوتابوو. دکتۆرێکی تر بۆی باس کردم، کە چۆن ٦ کەس لە خێزنێکدا بەر چەکی کیمیاوی (کلۆر) کەوتوون. جگە لەوە دکتۆرەکان خەمی کەم دەرمانی و کەم ئامێریان هەبوو".\nڕێگاوبان و شوێنە مێژوویەکان هێرشان دەکرێتە سەر\nجەبار ئەمین، درێژەی دەداتی و دۆخی سەختی عەفرین وەها دەگێڕێتەوە:" لە سەر شەقامێک بینیم، کە چۆن ڕێگاکانیش دەدرێنە بەر موشەکی فرۆکەی جەنگی تورکیا و هەروەها چۆن ئوتومبێل و بارهەڵگریش لێیان دەدرێت. چەند کیلۆمەترێک لە دەرەوەی عەفرین دیم، کە چۆن فرۆکەکانی ڕژێمی تۆرکیا شوێنی میژووییان داوەتە بەر موشەک و وێرانیان کرد بوو".\nبەهۆی هێرشی تورکیاوە دەیان هەزار کەس کۆچبەربوون\nجەبار ئەمین، ڕایگەیاندوە:"لە بەرپرسانی هەرێم و شارەکەوە زانیم ،کە چۆن زیاتر لە ٥٠،٠٠٠ کەسی سڤیل لە تاو تۆپبارانی تورکیا لە دەوروبەری عەفرینەوە پەنایان بردووە بۆ نێو شارەکە، بێ ئەوەی نەتەوە یەکگرتۆکان هیچ هاوکارییەکی شارەکە و لێقەوماوەکان بکات".\nورەی خەڵکی عەفرین بەرزە\nلە کۆتایی پەیامەکەیدا، جەبار ئەمین، پارلەمانتاری پارتی ژینگەی سوید، نوسیویەتی:"\nلەگەڵ گشت ئەو نەهامەتیانەدا، دیم چەند ورەی خەڵکی عەفرین بەرزە بۆ بەرگریکردن لە شار و خاکەکەیان. هەر بژی بەرخۆدانی خەڵکی عەفرین".\n573 جار خوێندراوه‌ته‌وه\nکۆی سه‌ردان: 17456787


ڤیدیۆ .. مەحمود سەنگاوى: ئێمە دەموچاوێکى ڕزیوین و ناتوانین سەرکردایەتى یەکێتى بکەین\nڤیدیۆ/ 24/11/2017 455 جار بینراوە\n"پێنج ساڵە خەریکین یه‌كێتی تێک دەدەین"\nئەندامێکى پێشووى مەکتەبى سیاسى یەکێتى دەڵێت "ئێمە دەموچاوێکی ڕزیوین ناتوانیین سەرکردایەتی حزبێکى گەورەی وەک یەکێتى بکەین".\nمەحمود سەنگاوى، ئەندامى پێشووى مەکتەبى سیاسى یەکێتى لە کۆنفراسی کۆمەڵەی ڕێکخستنە دێرینەکانی یەکێتی نیشتیمانی کوردستان لە هەڵەبجە وتەیەکى پێشکەشکرد و وتى: هەندێک برادەر گوێمان لێیە دەڵێن دەبێت لە ماوەیی یەک مانگدا کۆنگرە ببەسرێت، ئێمە وەک سەرکردایەتی یەکێتی پێنج ساڵە خەریکین ئەم حزبە تێک دەدەین، ئایا بە یەک مانگ چاک دەکرێتەوە؟\nهەروەها وتیشى "ئەوانەی دەڵین با کۆنگرە لە یەکمانگدا بکرێت دەیانەوێت دیسان دەموچاوە ڕزیوەکان و دزەکانی نەوت ببنەوە بە سەرکردایەتی یەکێتی نیشتیمانی کوردستان کە لەبری ئەوەی ئاگایان لە بنەماڵەی شەهیدان و پێشمەرگە و ڕێکخستنە دێرینەکان بێت هەر خەریرکی گیرفان پڕ کردنی خۆیانن".\nمەحمود سەنگاوى ئەوەشى وت "ئەگەر ئێمەمانان جارێکی تر ببینەوە بە مەکتەبی سیاسی ئەوا کارەساتەکانی پێشوو بەسەر یەکێتیدا دەهێنینەوە، بۆیە دەبێت گۆڕانکری بکرێت لە ناو یەکێتیدا".\nئەوەش لە کاتێکدایە ڕۆژی ٤ى تشرینى دووەمی ٢٠١٧ سەرکردایەتیى یەکێتیى نیشتمانى کوردستان کۆبوونەوەیەکى ئەنجامدا و لەو کۆبوونەوەیەدا بڕیارى هەڵوەشاندنەوەى مەکتەبى سیاسى حزبەکەى دەرکرد.\nلە دواى ئەو بڕیارە بەشێک لە بەرپرسانى یەکێتى ڕەتیان کردەوە، کە مەکتەبى سیاسى هەڵوەشابێتەوە، بەڵام مەحمود سەنگاوى لەو وتانەیەدا جەخت لەوە دەکاتەوە مەکتەبی سیاسى هەڵوەشاوەتەوە و هەڵوەشانەوەکەشى بە بڕیارى دروست لێکداوەتەوە.


حوكمى تەوەسول كردن چى یە بە پێغەمبەر(صلى الله عليه وسلم)؟ : ماڵپەڕی وەڵامەکان\nپێغەمبەری خوداحوكمى تەوەسول كردن چى یە بە پێغەمبەر(صلى الله عليه وسلم)؟\nحوكمى تەوەسول كردن چى یە بە پێغەمبەر(صلى الله عليه وسلم)؟\nیەكەم: تەوەسول بكات بە باوەڕهێنانى بە پێغەمبەر(ﷺ)، ئەمە تەوەسولێكى دروستە وەكو ئەوەى بڵێت: خوایە بۆخاتر باوەڕهێنانم بەتۆ و پێغەمبەرەكەت (ﷺ) لێم خۆش بە، ئەمە ئاسایى یەو دروستەو هیچى تێدا نى یە، خواى گەورە لە قورئاندا باسى ئەم جۆرەى كردووە كە دەفەرمێت:\n[رَبَّنَا إِنَّنَا سَمِعْنَا مُنَادِيًا يُنَادِي لِلْإِيمَانِ أَنْ آَمِنُوا بِرَبِّكُمْ فَآَمَنَّا رَبَّنَا فَاغْفِرْ لَنَا ذُنُوبَنَا وَكَفِّرْ عَنَّا سَيِّئَاتِنَا وَتَوَفَّنَا مَعَ الْأَبْرَارِ ] [آل عمران: 193] . . واتە: ئەى پەروەردگارمان ئێمە گوێ بیستى بانگەوازكارێك بووین بانگەوازى دەكرد بۆ باوەڕهێنان بە تۆ (واتە: پێغەمبەر(ﷺ)) ئێمەش باوەڕمان هێنا، خوایە بۆخاترى ئەم باوەڕهێنانەمان بە تۆ وپێغەمبەرەكەت (ﷺ) لە تاوانەكانمان خۆش بە و گوناهەكانمان بسڕەوە ولەگەڵ چاكەكاراندا بمانمرێنە.\nچونكە باوەڕهێنان بە پێغەمبەر(ﷺ) وەسیلەو هۆكارێكى شەرعى یە بۆ لێخۆش بوونى خواى گەورە لە تاوانەكان و سڕینەوەى گوناهەكان، ئەو تەوەسولى كردووە بە هۆكارێكى جێگیرى شەرعى.\nدووەم: تەوەسول كردن به پاڕانەوەى پێغەمبەر (ﷺ)، واتە: پێغەمبەر(ﷺ) دوعاى بۆ بكات و لە خوا بپاڕێتەوە بۆى، ئەمیش بە هەمان شێوە دروستە، بەڵام ناگونجێت تەنها لە ژیانى پێغەمبەردا (ﷺ) نەبێت، بەڵام پاش مردنى دروست نى یە، هەروەكو چۆن ئیمامى عومەر (خواى لێ ڕازى بێت) لە پاش وەفاتى پێغەمبەر(ﷺ) لە بێ بارانیدا تەوەسولى كرد بە ئیمامى عباسى(خواى لێ ڕازى بێت) مامى پێغەمبەر (ﷺ) نەك بە پێغەمبەر(ﷺ) چونكە كۆچى دواى كردبوو، وە فەرمووى:\n[اللّهُمَّ إنَّا كُنَّا نَتَوَسَّلُ إليكَ بِنَبِيِّنَا فَتُسْقِينا، وإنا نَتَوَسَّلُ إليكَ بِعَمِّ نَبِيِّنَا فَاسْقِنَا] (رواه البخاري، وانظر: مشكاة المصابيح: 1/  (1509).\nواتە: ئەى پەروەردگار ئێمە پێش تر تەوەسولمان دەكرد بە پێغەمبەر (ﷺ) لە ژیانیدا تۆیش بارانت بۆ دەبارانین، وە ئێستا تەوەسول دەكەین بە مامى پێغەمبەرەكەمان (ﷺ) تۆیش بارانمان بۆ ببارێنە. وە فەرمانى دەكرد بە ئیمامى عەباس(خواى لێ ڕازى بێت) كە هەڵسێت و لەخوا بپاڕێتەوە تا بارانیان بۆ ببارێنێت.\nبۆیە تەوەسول كردن لە ژیانى پێغەمبەردا (ﷺ) بە پاڕانەوەكەى دروستەو هیچ شتێكى تێدا نى یە.\nسێ یەم: تەوەسول كردن بەخاترى پێغەمبەر (ﷺ) ئیتر لە ژیاندا بێت یاخود مرد بێت جیاوازى نى یەو تەوەسولێكى بیدعى یەو دروست نى یە، چونكە خاترى پێغەمبەر ﷺ كەس سودى لێ نابینێت تەنها خۆى نەبێت، بۆیە دروست نى یە بۆ مرۆڤــ بڵێت: خوایە بۆ خاترى پێغەمبەرەكەت (ﷺ) لێم خۆش بە، یاخود فڵانە شتم پێ ببەخشە، چونكە وەسیلە دەبێت هۆكار بێت، وە وەسیلە لە(وسل)ەوە وەرگیراوە بە ماناى گەیشتن بە شتێك.\nبۆیە دەبێت وەسیلەكە بتگەیەنێت بە شتەكە، وە ئەگەر نەتی گەیاند بە شتەكە ئەوا وەسیلەیەكى بێ سوودە.\nلەسەر ئەم بنچینەیە دەڵێین: تەوەسول كردن بە پێغەمبەر(ﷺ) سێ بەشە:\nبەشى یەكەم: تەوەسول كردن بە باوەڕ هێنان پێى و شوێن كەوتنى، ئەمە دروستە لە ژیانى و لەپاش مردنى.\nبەشى دووەم: تەوەسول كردن بە پاڕانەوەى، واتە: داوا لە پێغەمبەر(ﷺ) بكات دوعاى بۆ بكات، ئەمەیان لە ژیانیدا دروستە نەك لە پاش مردنى چونكە لەپاش مردنى ناگونجێت و ناشێت.\nبەشى سێ یەم: تەوەسول كردن بە خاتر و پلەو پایەى پێغەمبەر(ﷺ) لە لاى خواى گەورە، ئەمەیان دروست نى یە نە لەژیانیدا وە نەلە پاش مردنى، چونكە وەسیلە نى یە ومرۆڤــ ناگەیەنێت بە مەبەستى چونكە لە كردەوەى خۆى نى یە. ئەگەر كەسێك بڵێت: هاتوم بۆ لاى پێغەمبەر (ﷺ) لاى گۆڕەكەى، وە داوام لێ كردووە داواى لێخۆشبوونم بۆ بكات لە خواى گەورە ئایا ئەم شتە دروستە یان نا؟\nدەڵێین: دروست نى یە، ئەگەر بڵێت: ئەوە نى یە خواى گەورە دەفەرمێت: [ وَلَوْ أَنَّهُمْ إِذْ ظَلَمُوا أَنْفُسَهُمْ جَاءُوكَ فَاسْتَغْفَرُوا اللَّهَ وَاسْتَغْفَرَ لَهُمُ الرَّسُولُ لَوَجَدُوا اللَّهَ تَوَّابًا رَحِيمًا ] [ النساء: 64 ] .\nواتە: كاتێك كە ستەم لە خۆیان دەكەن و تاوان ئەنجام دەدەن و حوكم بۆ لاى جگە لە خواى گەورە دەبەن، ئەگەر بێن بۆ لاى تۆ ئەى محمد (ﷺ) وداواى لێخۆشبوون لە خواى گەورە بكەنء تۆیش داواى لێخۆشبوونیان بۆ بكەیت لە خواى گەورە ئەوا دەبینن خواى گەورە لێخۆشبوو بە بەزەیى یە.\nپێى دەڵێین: بەڵێ خواى گەورە وا دەفەرمێت، بەڵام دەفەرمێت: [ وَلَوْ أَنَّهُمْ إِذْ ظَلَمُوا ] . وە ئەم [ إِذْ ] ە بۆ ڕابردووە نەك بۆ داهاتوو، خواى گەورە نەیفەرمووە: [ وَلَوْ أَنَّهُمْ إِذْا ظَلَمُوا ] . بەڵكو فەرموویەتى: [ إِذْ ظَلَمُوا ] ، ئایەتەكە باسى شتێك دەكات كە لە ژیانى پێغەمبەردا (ﷺ) ڕوویداوە، وە داواى لێخۆشبوونى پێغەمبەر (ﷺ) لە پاش مردنى شتێكى نەشیاو ونەگونجاوە، چونكە ئەگەر مرۆڤــ بمرێت هەموو كردەوەكانى دەبچڕێت تەنها سێ شت نەبێت: سەدەقەو خێرێكى نەبڕاوە، یاخود زانیارى یەكى بەسود، یاخود منداڵێكى چاك لەپاش خۆى دوعاى خێرى بۆ بكات. هەروەكو پێغەمبەر(ﷺ) فەرموویەتى: (صَدَقَةٌ جَاڕية، أو عِلْمٌ يُنْتَفَعُ بِهِ، أو وَلَدٌ صَالِحٌ يَدْعُو لَهُ)(صحيح الجامع الصغير: 1/ 793)\nبۆیە گونجاو نى یەو ناشێت هیچ مرۆڤێك لە پاش مردنى داواى لێخۆشبون بۆ كەس بكات، بەڵكو تەنانەت داواى لێخۆشبوون بۆ خۆیشى بكات، چونكە كردەوەكانى بچڕاوە .\n((فتاوى مهمة لعموم الأمة: ص99-102)).\nپێغەمبەر صلى الله عليه وسلم و پەروەردەکردنى منداڵ حوكمی زیادەڕەویكردن لە خۆشویستنی پێغەمبەردا (صلی اللە علیە و سلم) چیە ؟ ئایا خواى گەورە لەبەر خاترى محمد صلى الله علیه وسلم دنیاى دروست كردوە؟ حیكمەتى فرەژنى پێغەمبەرمان محمد (صلى الله علیە وسلم) ئەو خۆشویستن و شوێنکەوتنەى پێغه‌مبه‌ر (صلى الله عليه وسلم) کامەیە کە لە لاى خواى گەورە قەبوڵە؟\nسەردان: ٢,٤٦٧ بەش: پێغەمبەری خودا\nپرسیاری دواتركەفارەتی غەیبەت کردن چیە؟ چۆن تەوبە بکەین لە غەیبەت کردنى کەسێک؟پرسیاری پێشترئامۆژگاریتان چیە بۆ ئەو ئافرەتانەى کە هەر مۆدێلێکى جل و بەرگ دەربچێت دەیکڕن ؟


رۆژهەڵاتی ناوەراست – لاپەرە\nسەرەتا / هەواڵ / رۆژهەڵاتی ناوەراست\n9كاتژمێربڵاوکراوەتەوە\tرۆژهەڵاتی ناوەراست, عێراق, کوردستان, گرنگ 0\nوەزارەتی دەرەوەی ئێران: دەروازە سنوورییەکانی نێوان وڵاتەکەی و هەرێمی کوردستانی عێراق، دانەخراون\n6 ڕۆژبڵاوکراوەتەوە\tجیهان, رۆژهەڵاتی ناوەراست, عێراق, کوردستان, گرنگ 0\nگوتەبێژی وەزارەتی دەرەوەی ئێران، بەهرام قاسمی رایگەیاند، دەروازە سنوورییەکانی نێوان وڵاتەکەی و هەرێمی کوردستانی عێراق، دانەخراون. بەهرام قاسمی لە لێدوانێکدا بۆ ئاژانسی ئیسنا، سەبارەت بەو هەواڵانەی باس لە داخستنی دەروازە سنوورییەکانی نێوان ئێران و هەرێمی کوردستان دەکەن، گوتی: ”وەک پێشتریش رامانگەیاند ئێمە لەسەر داوای حکوومەتی ناوەندیی عێراق کایەی ئاسمانییمان بە …\nسعوودیە، بەحرێن، ئیمارات و یەمەن پشتیوانییان بۆ “ستراتیژی نوێی” سەرۆکی ئەمریکا، دۆناڵد ترەمپ کە سەبارەت بە ئێران ئاشکرایکرد، دەربڕی.\n1 هەفتەبڵاوکراوەتەوە\tجیهان, رۆژهەڵاتی ناوەراست, گرنگ 0\nهەریەک لە سعوودیە، بەحرێن، ئیمارات و یەمەن پشتیوانییان بۆ “ستراتیژی نوێی” سەرۆکی ئەمریکا، دۆناڵد ترەمپ کە سەبارەت بە ئێران ئاشکرایکرد، دەربڕی. بەپێی هەواڵێکی ئاژانسی فەرمیی هەواڵیی سعوودیە، ئاماژە بەوە کراوە کە سعوودیە بە خۆشحاڵییەوە پێشوازیی لە ستراتیژی نوێی ئەمریکا سەبارەت بە ئێران کە دۆناڵد ترەمپ رایگەیاند، دەکات. لە هەواڵەکەدا ئاماژە …\nئەمریکا بەهەمان یاسای سزادانی داعش و قاعیدە، سوپای پاسداران سزادەدات\n1 هەفتەبڵاوکراوەتەوە\tجیهان, رۆژهەڵاتی ناوەراست, عێراق, گرنگ 0\nگەورەترین زەرەرمەندی وتارە ئاگریەنەکەی ترەمپ لەدژی ئێران، رێککەوتنامە ئەتۆمیەکە نەبوو، بەڵکو سوپای پاسدارانی ئێران بوو. دۆناڵد ترەمپ، سەرۆکی ئەمریکا رایگەیاند “جێبەجێکردنی ستراتیژییەتەکەمان بە سزادانی سوپای پاسداران دەستپێدەکات”، بەڵام سزاکە بەوە کۆتایی نایەت و، ئەوانەش دەگرێتەوە کە دەستیان لەگەڵ سوپای پاسداراندا تێکەڵە و لەمبارەیەشەوە ترەمپ جەختی کردەوە لەوەی “سزاکان بەسەر بەرپرسان …\nتره‌مپ: چالاكییه‌كانی ئێران له رۆژهه‌ڵاتی ناوه‌ڕاست سنووردار ده‌كه‌ین\nدۆناڵد تره‌مپ، سه‌رۆكی ویلایه‌ته یه‌كگرتووه‌كانی ئه‌مه‌ریكا رایگه‌یاند، وڵاته‌كه‌ی هه‌رگیز رێگه‌نادات ئێران ببێته خاوه‌نی چه‌كی ناووكی و چالاكییه‌كانی ئه‌و وڵاته له رۆژهه‌ڵاتی ناوه‌ڕاست سنووردار ده‌كه‌ن. دۆناڵد تره‌مپ، له‌كاتی خستنه‌ڕووی ستراتیژیه‌تی نوێی وڵاته‌كه‌ی له دژی ئێران رایگه‌یاند، تاران پاڵپشتی تیرۆر و گرووپه تیرۆریستییه‌كانی وه‌كو حزبوڵڵای لوبنانی ده‌كات. هه‌روه‌ها رایگه‌یاند، له ته‌واوی رۆژهه‌ڵاتی …\nپەیوەندیە ئابوریەکانی تورکیا و کوردستان ئاسایی دەبنەوە\n2 هەفتەبڵاوکراوەتەوە\tجیهان, رۆژهەڵاتی ناوەراست, کوردستان, گرنگ 0\nمێتیۆ برایزا باڵوێزی پێشووی ئەمەریكا لە ئازەربایجان و ئەندامی ئەنجومەنی بەڕێوەبردنی كۆمپانیای (توركاس پەترۆڵ) رایگەیاند توركیا تاكە ڕێگەیە بۆ ناردنە دەرەوەی مادەكانی هایدرۆكاربۆن لە خاكی هەرێمی كوردستانەوە، بۆیە گومان لە ئاساییبوونەوەی پەیوەندی نێوان هەردوولادا نیە. ئەمڕۆ دووشەممە برایزا ئاماژەی بەوە دا كە بێگومانە لەوەی پەیوەندییەكانی توركیا و هەرێمی كوردستان هێواش …\n2 هەفتەبڵاوکراوەتەوە\tجیهان, رۆژهەڵاتی ناوەراست, گرنگ 0\nبه‌هۆی ئه‌وه‌ی ئه‌مریكا خزمه‌تگوزارییه‌كانی پێدانی ڤیزای له ته‌واوی نوێنه‌رایه‌تییه دیبلۆماسییه‌كانی له توركیا هه‌ڵپه‌سارد، باڵیۆزخانه‌ی توركیا له واشنتۆن له راگه‌یه‌ندراوێكدا رایگه‌یاند: “له ته‌واوی نوێنه‌رایه‌تیه‌كانمان له ئه‌مریكا كاروباری پێدانی ڤیزا به هاووڵاتیانی ئه‌مریكا هه‌ڵپه‌سێردراوه”. له‌و راگه‌یه‌ندراوه‌ی نوێنه‌ری دیبلۆماسی توركیا له ئه‌مریكا سه‌باره‌ت به بابه‌ته‌كه بڵاویكردووه‌ته‌وه هاتووه “ئه‌و رووداوانه‌ی له‌م دوواییانه‌دا روویاندا، حكوومه‌تی …\nبەپەلە … یەکەم گورزی ئەمریکا لە تورکیا وەشێندرا، ڤیزای ئەمریکا بۆ تورکەکان راوەستا\nویلایه‌ته یه‌كگرتووه‌كانی ئه‌مه‌ریكا، پێدانی هه‌موو جۆره ڤیزایه‌كی بۆ هاووڵاتییانی توركیا راگرت. باڵیۆزخانه‌ی ئه‌مه‌ریكا له ئه‌نقه‌ره‌ی پایته‌ختی توركیا راگه‌یاند، به هۆكاری ئه‌منی، هیچ جۆره ڤیزایه‌كی ئه‌مه‌ریكا به هاووڵاتییانی توركیا نادرێت. راگرتنی ڤیزای ئه‌مه‌ریكا بۆ هاووڵاتییانی توركیا ماوه‌كه‌ی دیاری نه‌كراوه و تا ئێستاش واده‌ی ده‌ستپێكردنه‌وه به پێدانی ڤیزا دیارینه‌كراوه.\nسوپای پاسداران هەڕەشە لە سوپای ئەمریکا دەکات ” وەک داعشتان لێ دەکەین “\nسوپاى پاسدارانى كۆمارى ئيسلامى ئێران رايگه‌ياند، ئێمه له خۆرهه‌ڵاتى ناوه‌ڕاستدا چۆن مامه‌ڵه‌مان له‌گه‌ڵ داعش كردووه، به‌و جۆره‌ش مامه‌ڵه له‌گه‌ڵ سوپاى ئه‌مريكا ده‌كه‌ين، ئه‌گه‌ر بێت و ئه‌و وڵاته ئێمه بخاته ليستى تيرۆره‌وه. ليوا محه‌ممه‌د جه‌عفه‌رى، فه‌رمانده‌ى سوپاى پاسدارانى كۆمارى ئيسلامى له كۆبوونه‌وه‌ى ئه‌نجوومه‌نى ستراتيژى سوپاى پاسداران گوتى: ئه‌گه‌ر واشنتن ياساى سزادان …